
	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу. 

ЭМГЭНИЙ ЗАХИДАЛ

	Өвлийн элч муутай ёлтгор цагаан нар хатуу хойд эх шиг царай гарган цонхийж, бараг баруун уулын цаагуур орох шахжээ. Хан өндөр уулын бэлээр бав бараан сүүдэр, дун цагаан цас дээр хар толбо татан тов тодхон тусжээ.

	— За тэгээд та хоёр түрүүлээд явж бай. Би хойноос чинь дагая. Манайхан одоо тэр харагдаж байгаа өндрийн өвөрт бий шүү дээ гэж хэлээд Баянцагаан үүргэвчээ оролдож байна. Хоёр нөхөр нь ч татгалзсангүй. Сүрхий шуурч хунгарласан цасыг хага яран шинэ зам зурайлган үлдээгээд талийн одов.

	Тэр гурван хүүхэд сумынхаа сургуулиас шинэ жилийн амралтаар хөдөө гэртээ түр харихаар цанын аялал хийж яваа нь энэ ажээ. Улаанбаатараас цанаар явахад өмсөх шинэ сайхан ноосон өмд, цамц шинэ жилийн өмнөхөн Баянцагаанд эх нь ирүүлжээ.

	Баянцагаан түүнээ засаж янзлах гэж нөхдөөсөө хоцорсон байжээ.

	Эх нь өмд, цамцны хамт онц сайн суралцахыг хүссэн захидал ирүүлжээ. Мөн эмэг эхдээ хүргэж өгөөрэй гэсэн түүний дуртай бор еэвэн нэг боодол, бас нэг шил жимсний архи зэрэг үүргэвчиндээ хийсэн бэлгийн юмыг хагарч хэмхэрчих вий дээ гэсэн бололтой тэмтрэн үзээд өврөөсөө жижиг толь гарган нүүрээ харав. Үнэндээ нүүрээ ч биш харин өмд цамцныхаа ижил ноосон малгайгаа харжээ. Малгай нь тун их зохисон мэт санагдав.

	«Эмэг ээж миний энэ гоё сайхан хувцсыг үзээд намайг лав мялаана даа. Манай хотын хүүхдүүд намайг тойрч сонирхон шохоорхоцгооно доо» гэж бодоод, малгайгаа дарсхийж өмсөөд, хоёр нөхрийнхөө хойноос хурдлав. «Манай нэгдлийн хот айлынхан бид гурвыг хараад, хэчнээн их сонирхох бол...» гэж бодож явав. «Гэрийнхээ хойд руу ороход ёстой нэг, хамаг чадлаараа хурдлах юм шүү гэж хоёр нөхрөө гүйцэж хэлэх юм сан» гэж бодно. Ноднин жилийн амралтаар нэг хашин мориор харьж байснаа санаж, яван явсаар удсангүй өндрийн орой дээр ч гарчээ. Гэрийнх нь бараа ч харагдаж, бас хоёр нөхөр нь ч хүлээж байжээ.

	Гурван хүүхэд хоорондоо ярьсангүй, өмнөө харагдаж байгаа айлын барааг ширтэн харцгаана. Тэр гурав тус тусдаа өөр өөрөөр бодож байсан байж магадгүй. Гэвч цөм л тэр зүг харж байна. Тэдний нүдний өмнө нарийн шургаагаар дамнан босгосон арзгар сарзгар арчаагүй муу сайн өвөлжөө биш, харин дүнз модоор барьсан бат бэх, шив шинэхэн байшингууд, малын дулаан хашаа саравч, нуруулдан хашаалсан арвин их ногоон өвстэй бөгөөд хэн ч харсан нүдэнд дулаахан хөөрхөн суурин үзэгдэж байна. Хоёр нөхрөө гүйцэх гэж баахан хурдалсан Баянцагаан амьсгаагаа дарах гэсэн бололтой хэсэг зогссоноо, мөн л урьд адил хоёр нөхрөөсөө түрүүлэн ам нээж:

	— За нөхөд минь, олигтойхон шиг яваад буучихъя гээд өөрөө түрүүлэн хөдөлжээ. Налуу энгэр рүү хурдлан яваа тэр гурван хүүхдийг хэзээд сонор соргог байдгаараа хамгийн түрүүнд хоточ ноход хараад, урьд өмнө ер үзэгдээгүй хачин сонин юмыг эздэдээ мэдэгдэх гэсэн шиг сүрхий боргоон хуцацгаана. Айлын нэг хүүхэд гадаа гарч, ноход хуцсан зүг саравчлан харж гайхан хэсэг зогссоноо айл айлын хаалгыг татан ямар нэгэн юмыг хэлж, сандран гүйж байгаа харагдана.

	Байшингуудаас хүмүүс цувран гарцгааж, цөм тэднийг сонирхон харцгаана. Гурван хүүхдийг гэрийнхэн нь угтан гүйлдэж, цас дундуур унан дусан ирцгээжээ. Эмэг эх Ханд нь Баянцагааныг тосож иржээ. Өөр угтахаар ч хүн байсангүй. Эмэг эх нь «Сайн ирэв үү?» ч гэж асуусангүй, гоё хувцсыг нь ч анзаарсангүй бололтой, шууд тэврэн аваад хацар, дух, нүд, эрүү, хамар дээр нь хүртэл дахин дахин үнсэж:

	— Миний хүү яасан их том болчихоо вэ! гэж хэлээд, эргүүлж тойруулан сүрхий харж байв. Эмэг эх нь Баянцагааныг үнсэхдээ өлийсхийж байхыг нь хараад «Ээж минь, яагаад ийм намхан болчихоо вэ!» гэж бодож байжээ. Гэтэл миний хүү яасан их том болоо вэ дээ гэхийг нь сонсоод нээрэн ч би өндөр болж байгаа юм байна шүү гэж боджээ.

	Эцэг эх нь Баянцагааныг өлгийтэй байхаас нь эхлэн тэврэн бүүвэйлээд хөлд орж, паацганан алхахаас нь арван таван нас хүртэл хөтөлж явдаг байжээ. Одоо мөн тэр заншлаараа хөтлөөд байшин тийшээ явлаа. Ач хүүтэйгээ уулзаад сэтгэл нь тун их хөдөлснөөс болсон юм уу, цас дундуур гүйсэндээ тэгсэн юм болов уу, баахан амьсгаадаж байна.

	Баянцагаан гэртээ орж цай ууж, юм идээд, төдий л удаагүй байтал нар жаргаад, бүрий тасарч шөнө болжээ. Баянцагаан байшиндаа ганцаараа үлджээ. Эмэг ээж нь түр гараад ирье гэж яваад удтал ирсэнгүй. Бодвол мал сүргээ янзалж яваа бололтой. Удахгүй ирнэ гэсэн нь Баянцагааныгаа гарч элбэлцье гэх байх, муу хүү минь, холоос явж ирээд, ядарсан байлгүй яах вэ. Жаахан ч гэсэн амраг дээ гэснийх бололтой.

	Баянцагаан гэртээ байхдаа ер гар хумхиж зүгээр суулгүй эмэг эхийнхээ ажилд тусалдаг заншилтай байжээ. Хамгийн наад зах нь өнгөрсөн намар сургуульд явахынхаа өмнө энэ өвөл, хавартаа түлэх түлээг нь хөрөөдөж, бас хагалж өгөөд явсан нь одоо дуусаагүй байгаа ажээ. Хэвтээ пийшинд түлсэн хуурай хар мод чад пад гэж дуугарахаас өөр чимээ аниргүй, тасалгаанд нам гүм байна.

	Баянцагаан хийх онцын юмгүй ганцаараа удаан суусандаа уйдсан бололтой, суудлаасаа босоод, тасалгаа дотор хэд алхсанаа цонхны дэргэд очив. Тэгээд цонхны доод хоёр нүдэнд нь тааруулсан хөшигний дээд шилээр гадагш харжээ. Уул тал бив битүү цасанд хучигдсан учир шөнийн тэнгэр хав харанхуй биш, харин цайвардуухан үзэгдэж, цэлмэг саруулхан тэнгэрт од мичид гялалзан харагдана. Мөн айлуудын цонхоор лааны бүдэгхэн гэрэл сүүмэлзэх төдийхөн үзэгдэж байгааг хараад, удахгүй цахилгаан дэнтэй болбол ямар сайхан бэ гэж бодов.

	Баянцагаан цонхны дэргэдээс эргэж, шууд унтдаг тасалгаандаа ороод, их сүү саах туршлагыг анх удаа хэрэглэж дэлгэрүүлсэн ээждээ Зөвлөлтийн хамтралын саальчин, Лениний шагналт Васильевнагийн дурсгал болгон ирүүлсэн «Эх орон» гэдэг радио хүлээн авагчийнхаа дуу чангаруулагчийг баруун гар тийш эргүүлэв.

	«Ган зам» гэдэг дууг улсын гавьяат жүжигчин Цогзолмаа яруу сайхан дуулж байжээ. Тэр дууг сонсоод, Баянцагааны сэтгэлд манай уудам сайхан эх орны нүд алдам алтан шаргал говь тал, тэр талын дундуур зурайн гялалзаж байгаа ган зам, тэр замаар дүүрэн дүүрэн ачаа бараатай галт тэрэгний урт урт цуваанууд жирэлзэн, сүрт царгиа дуугаа хангинуулан яваа нь харагдах шиг санагджээ.

	Говийн хүрэн улаан тэмээ урьд өмнө ер үзээгүй үл таних тэр аварга том галт тэргийг гайхсан янзтай ихэмсэг байдал гарган өлийсхийж хараад зогсож байхдаа «Энэ бол биднийг алсын аянаас чөлөөлсөн ачтай зүйл!» гэж хаанаас мэдээ аж даа.

	Би харин:«Том болоод тэр галт тэргэнд сууж хүн төрөлхтний хүсэл мөрөөдөл болсон Москва хотноо зочлон очно доо! » гэж бодно.

	Тэгээд сэтгэл догдолсноос болж ийш тийшээ харсанд тэр тасалгаанд онцын тавилга төхөөрөмж гэхээр ч юмгүй, залуу ээжийнх нь ор, дэр, октябрын баяраар Зөвлөлт улсад очихоор Зөвлөлт Холбоот Улстай соёлоор харилцах Монголын нийгэмлэгийн төлөөлөгчдийн бүрэлдэхүүнд оролцож явахынхаа өмнө хураасан хэвээр байх шиг харагдана. «Энэ шөнө ээжийнхээ орон дээр унтана даа» гэж бодоод санаа алдав.

	Ер нь ээжийгээ тун их санажээ. Одоо энэ орыг нь үзээд бүр ч мөрөөдөн боджээ. Тасалгааны нөгөө буланд байгаа олон зураг анхаарлыг нь бас татлаа.

	Тэнд Ленин, Сүхбаатар нарын хөрөг байна. Баянцагааны аав, ээж хоёрын зураг, бас Баянцагааны өөрийнх нь зураг хүртэл хамт тавигджээ. Эмэг ээж нь: «Шашин гэдэг чинь ард олныг мунхруулдаг хар тамхи юм гэж намын үүрийн дарга ярьж байна шүү. Нээрэн л зул хүжээ бариад, зулайгаа хагартал мөргөөд, ямар тус болсон билээ дээ, хэзээ нэгэн цагт байсан ч юм уу, байгаагүй ч юм уу, мэдэхгүй зураг хөргийг тахиж байхаар гаслангийн далайгаас гаталган жаргуулсан ачит хүмүүсийнхээ зургийг тахья» гээд гөрөөс унасан говийн лха гэгч бурхнаа усанд тавиад, түүний оронд энэ зургуудыг тавьж байсан нь санагдав.

	Тэгээд санамсаргүй зургийн доод талын шүүгээг уудалсанд жижиг модон буу гарч ирнэ. Тэр буугаа бариад «Би аав гэнэ лээ дээ» гээд бүх насандаа зүсийг нь үзээгүй аавыгаа орлон тоглож байснаа санав. Тэгээд аавынхаа зураг тийш харав. Дөнгөж хорь гаруйхан настай байх гэмээр цэрэг хүний зураг өмнөөс нь ширтэх мэт харагдав. Ээж нь «Миний хүүгийн хамар нь л аавтайгаа адилхан юм даа» гэж хэлээд, санаа алддаг байсныг нь санажээ. Тэгээд шүүгээгээ уудлахыг больж, аавынхаа зургийн дэргэд очоод, өөрийнхөө зургийг зэрэгцүүлэн үзэв. Ер нь нүд, чих, хамар юм болгон л адилхан юм шиг санагдав. Тэгээд цааш нь олон зүйл бодож болох боловч байшингийн хаалга дуугараад, эмэг ээж нь түлээ тэврэн баахан уур цан савсуулсаар орж ирээд, уг бодлыг нь тасалдуулснаар барахгүй түлээ тэвэрсэн тэр чигээрээ ач хүүгийнхээ дэргэд ирж хоёр зургийг нь авч хойш тавиад:

	— Тэгдэггүй юм миний хүү! гэж хэлээд мөн л суудаг өрөөндөө оржээ.

	— Эмэг ээж ээ, та хаашаа явж, юу хийгээд ингэж их удаа вэ? гэсэнд:

	— Бярууны байшинд гал түлсэн юм. Тэгсэн чинь заяа муутай юмнууд чинь гадаа осгож үхэх гээд байдаг байсныгаа мартсан юм байх даа. Моншууд чинь пийшингийн талд гарч хэвтэх гэж бие биеийгээ мөргөж хөөгөөд байхгүй юу. Тэгэхээр нь тэднийг барьж уях энэ тэр гээд баахан удлаа. Миний хүү уйдаа юу? гээд гал дээрээ тогоо тавьж, ус буцалгаад банш чанах зуураа:

	Тавин хэдэн насандаа энэ өвөл шиг мал сүрэг тарган тавтай, хүн ард сэтгэл тэнүүн байхыг би үзсэнгүй. Суурин байдал гэдэг чинь ёстой нэг тухтай тохитой амьдарч болох зүйл юм гэж ярихад нь Баянцагаан:

	— Нэгдэлд орсноос хойш энэ 2 жилийн дотор байтугай намар намайг сургуульдаа явснаас хойш ч манайхан бүр ондоо ч болчихсон юм шиг улам тохилог сайхан байна шүү гээд «Ээж минь, нэгдлийн үнээг тэжээж саах туршлагыг хэрэглэж, 2 жил дараалан их амжилт олсон. Зуны сарын халуун нартай өдрүүдэд, мөн намрын хүйтэн бороо шаагьж байхад ч энэ нэгдлийнхэн хүүхэд үүхэдгүй цөм л чадах ядахаараа хүч хөлсөө хайрлахгүй чармайн зүтгэж, шавар зуурах нь шавар зуурч, мод зөөх нь мод зөөж, мужаан хийж, малаа хариулж цөм л зүтгэж байж билээ. Түүний үр дүнд энэ буйд, цаст ууланд радио хангинаж, гэрэл гялалзсан нэгдлийн нэг суурин айл бий болжээ» гэж залган бодов.

	Зун, намрын тэр их ажлын үеэр айл саахалтын зарим хүмүүс Баянцагааны залуу эхийг дэндүү бие хайргүй ажиллаж байна гэхэд:

	— Зүгээр, зүгээр. Хүч тамирын ажил хийнэ гэдэг чинь харин ёстой сайхан жаргал шүү. Өөрөө өөрийнхөө ажилд биеэ хайрлана гэдэг чинь юу гэсэн үг вэ гэдэг байсан гэлцдэг сэн.

	Тэгэхэд эмэг эх нь тэдний цай хоолыг хийж өгөхдөө нийлсэн олон хүний нижигнэсэн их хүчийг нүдээр үзсэн боловч онц гайхдаггүй байжээ. Харин үр дүнг нь үзээд, одоо нэг ойлгож энэ бүхэн нь миний бэрийн ач гэж бахдан ярьдаг юм.

	Эмэг эх нь өнгөрсөн намар нэгдлээс эднийд хуваарилсан шинэ байшинд орж суухдаа амьсгаа давхцаад яасан хэцүү юм бэ гэж байсан бол одоо гэрт сууж идээшихгүй болсноо ч нуухгүй ярьдаг болжээ.

	Түүгээр ч барахгүй чөлөө цагт хэдийнээ харааны шилээ хийчхээд, сав л хийвэл сонин уншиж суудаг болсон нь бүр ч сонирхолтой хэрэг ажээ.

	Эмгэн баншаа гаргаж гурван тавагт хийж, нэгийг нь Баянцагаанд өгч, нөгөөг нь өөрийнхөө өмнө тавиад үлдсэн тавагтай банш уруу хараад,

	— Нөгөөх чинь ирэхгүй яагаа юм бол? гэжээ. Нөгөөх гэдэг хэн бол гэж бодож байтал хамар хашааны эмээ орж иржээ.

	Эмгэн Ханд Улаанбаатараас бэрийнхээ ирүүлсэн бэлгийн архийг хувааж уухаар айлынхаа эмгэнийг урьсан юм байжээ. Хоёр эмгэн банш идэж, архиа балгаад ам нэлээд халсан бололтой, залуу бага явсан насаа дурсан ярилцаж эхлэв. Тэр цагт зовж зүдэрч байснаа гаслан хэлэлцэж, одоогийн хүүхэд багачуудын жаргалтай сайхан амьдралыг тун их бахдан ярилцаж байв.

	— Одоогийн манай хүүхэд багачууд бол ноёдын дарлагдал гэдгийг биеэр амсаагүй, хацартаа шаахай, хонгондоо банз хүргүүлж үзээгүй, феодал ноёдын талхигдал гэж юу байсныг музейд үзэж, сурах бичгээс танилцаж, багшаараа хэлүүлж мэдэж байгаа нь юутай сайхан, ямар их хувь заяатай хүмүүс вэ гэж ярьжээ.

	Ийнхүү ярьсаар эмгэн Ханд 10 гаран жилийн өмнө японы түрэмгийлэгчдийг дарах дайнд амь үрэгдсэн энхрий хүүгээ дурсахад хүрэв. Эмгэний нулимс үрчлээт нүүрийг нь даган урсаж байгаа нь олон сархиаг бүхий уулын бэл рүү хаврын цасны ус урсах мэт харагдана. Айлын эмгэн сэтгэл нь зовсон бололтой тайтгаруулах гэж оролдов. Тайтгарах царай огт алга. Харин улам ширүүсэн уйлж, уйлагнан ярьж байснаа ач хүүгээ хараад, гэнэт сэтгэлээ захирч байгаа бололтой, царайгаа төв болгоод:

	— Миний хүү цаас аваад, ширээнийхээ дэргэд суу! Эмэг ээждээ захидал бичиж аль гэжээ. Эмгэн эртнээс юу гэж захиа бичихээ бодож төлөвлөжээ. Баянцагаан цаас, үзэг бэлдээд эргэлзэн байснаа:

	— Ээж шинэ жил өнгөрмөгц ирнэ гэсэн байна билээ захиа бичээд яах юм бэ. Зөрчих байх. Ээж минь бушуухан ирээсэй! гээд эмэг эхээ харав. Эмэг эхийн нүднээс нулимс гарсаар байгаа боловч царай нь түрүүчийнхээсээ их л өөр болсон харагджээ.

	Тэгээд:

	— Тийм ээ, хүү минь. Ээжид нь захиа бичихгүй. Өөр хүнд бичих юм. За бич хүү минь, гэж хэлээд, биеэ хөдөлгөсхийж, байшингийн тааз өөд ширтээд:

	— Америк эхчүүдэд!.. гэжээ.

	Баянцагаан бичилгүй, гайхсан байдалтай түүн тийш харж эргэлзэн хүлээзнэж байв. Эмэг эх нь:

	— Бич хүү минь, америк эхчүүдэд... гэж давтан хэлэхэд нь Баянцагаан ямар боловч бичье гэж бодоод, «Америк эхчүүдэд» гэж гарчиг тавиад бичсэн зүйлээ харжээ.

	— Эмэг ээж нь өмнө хойно нь оруулаад ярих байх, миний хүү янзлаад бичнэ биз гэж хэлээд, үргэлжлүүлэн ярьсныг Баянцагаан засаж найруулж бичээд өгүүлбэр бүрийг уншиж өгч байна.

	— Би бол цаст хангайн уулархаг нутагт амьдран суудаг жирийн нэг монгол эмгэн юм. Би бол эх хүн юм. Америк эхчүүд та нар үр хүүхдээ хайрладаг, бас өнчрөхийг хэзээ ч хүсдэггүйг мэдэж байна. Гэтэл танай орны ноёд, одоо цагийн мангас махчид хүнийг үй олноор нь алдаг шулмын хар зэвсгээ та нарын хүүхдээр хийлгэж, тэдний нэрийг гутааж байна. Бас та нарын үр хүүхдийг үзэн ядах харгис үзлээр сургаж байна. Та нарын үр хүүхдийг бусад орны хүмүүстэй хядалцуулж, тэдний цусыг урсгахыг хүсэж байна.

	Дайн гэдэг эх хүнийг үүрдийн ямар хүнд өнчрөл хагацал учруулдгийг би биеэрээ амссан юм. Би алтан дэлхийд цорын ганц хүү төрүүлсэн юм. Түүнийгээ арван сар тээхдээ юунаас ч илүү хайрладаг байлаа. Ангир шар уургаа шимүүлэн өсгөхдөө түүний төлөө дүрэлзэн ноцож байгаа гал руу, хөлгүй гүн ус руу орохоосоо буцахгүй байсан юм. Эх хүн үрээ тэгж хайрладаг билээ. Би хүүгээ ардын төрийнхөө ач ивээлээр жаргалтай сайхан өсөж бойжоод 20 нас хүрсэн үед нь гэрлүүлсэн юм. Хүү минь, гэрлэсэн жилээ цэрэгт яваад эргэж ирээгүй. Тэр японы эзэрхэг түрэмгий нарыг дарах дайнд амь үрэгдсэн юм. Хүү чинь амь үрэгджээ гэдэг гунигт бөгөөд аймшигт үгийг сонссон эх хүний сэтгэл ямар хэцүү хүнд байсныг би одоо ч гэсэн энд зүйрлэн хэлж чадахгүй байна. Тэгэхэд жирэмсэн хоцорсон бэр минь, одоо хүртэл янаг нөхрөө мөрөөдөн дурсаж явдаг юм.

	Намрын бүрхэг тэр нэг өдөр:

	— Ээж ээ! Мэнд сайн сууж байгаарай, би удахгүй эргэж ирнэ гэж хэлээд мордсон хайрт хүү минь одоо Халхын голын тэнд Баянцагааны нуруунд цасанд хучигдсан булш дор үе насны орос залуугийн хамт оршиж байгаа нь юуны уршиг билээ.

	Тэр орос залуу, миний хүүг шархтахаар нь авран туслах гэж мөлхөж хүрээд, хамт амь үрэгдсэн юм гэнэ билээ. Тэр орос залуугийн эх бас л миний адил хайрт хүүгээсээ хагацан салжээ. Бас нэг орос бүсгүйг бэлэвсэн болгожээ. 

	Дайн гэдэг чинь тийм л юм. Тэгэхэд танай америк ноёд дайнд галзуурсан мэт бэлтгэж байдаг гэнэ. Тэд бас л эхчүүдийг үр хүүхдээс нь хагацааж, эхнэрүүдийг нөхрөөс нь салгах гэж байна. Алаг хонгор хүүхдийг аавгүй өнчин болгох гэж байна. «Аавгүй өнчин болгох гэж байна» гэдэг үгийг бичихдээ Баянцагааны нулимс бичиж байгаа захидал дээр под хийтэл тусаж, уншихдаа хоолой нь зангирч байна.

	— Америк эхчүүд та нар үр хүүхдээ, хүн алдаг зэвсэг хийх газар битгий ажиллуул! Та нар үр хүүхдээ хүн алагч яргачин дээрэмчин битгий болго!

	Та нар эх гэдэг ариун нэрээ битгий гутаа! Эх хүний энэрэнгүй нинжин сэтгэлийн үүднээс өнчрөл, хагацал, гаслан, зовлонгийн хар үр болсон дайнд үр хүүхдээ битгий өг. За миний хэлэх үг энэ байна! гэж хэлээд, эмгэн Ханд нулимсаа арчжээ. Баянцагаан бичсэн зүйлээ эмэг эхдээ дахин уншиж өгөв.

	Тэгээд захидлаа дугтуйлав.

	Тэр үед радиогоор Москвагийн хөгжимт цагийн цохилт хангинаж байгаа сонсогдов. Бүх дэлхийн сайн санаат хүн болгон тэр хөгжмийг сэтгэл догдлон сонсдог юм. Хүн болгон тэр зүг харж, зүг чигээ олдог юм.

	Цаст хангайн буйд нутгийн эмгэн Ханд, ач хүү Баянцагаан хоёр ч энх тайвны дархан бат түшиг өнөр Зөвлөлт орны зүрх Москвагийн яруу сайхан хөгжмийг амтархан сонсохоор хүлээн авагчийнхаа дууг чангаруулав. Энх тайвны сүрлэг дуу тасалгаа дүүрэн цуурайтлаа.

	 

	Цэцэрлэг хот 

	1954 он


ЦЭНГЭЛТЭЙ УУЛАНД

	 

	... Танан цагаан гэртээ

	Талын монгол ярихдаа

	Та бидний итгэл

	Хойд зүгт байдаг... 

	 

	гэж цангинам сайхан хоолойтой нэг бүсгүй хөг аялгуу зохицсон хөгжмийн хамт төвийн радиогоор хангинатал дуулж байлаа. Тэр дууг бид бишгүй сонсож, танил дотно болсон боловч хотоос алсхан зайтай Цэнгэлтэй уулын мод дотор радиогоор сонсож байна гэдэг юутай сайхан.

	Шигүү ургасан өтгөн ногоон мод дунд шинэхэн барьсан цагаан байшингууд цайран байх нь бүр ч үзэмжтэй. Тэр бол Цэнгэлтэй уул дахь амралтын газар юм. Амралтын тэр байранд төвийн радио хангинаад, алсад хөхөө донгодож, эргэн тойронд шувууд хөгжимдөн жиргэж, бас хажууд тахиа дуугарч байх нь улам ч сонин байна.

	... Тахиа дуугарсан газар, амьдрал байдаг юм... гэж ямар зохиолд гардаг билээ дээ. Тэнд амьдрал байна. Байх байхдаа бүр ч сайхнаараа байна. Тусгайлан бэлдсэн усан оргилыг тойруулан зассан урт урт сандал дээр өнгө бүрийн нимгэн хувцастай олон хүн зэрэгцэн сууж дүнгэр дүнгэр ярилцаж байна.

	Хүний гараар зориуд зассан юм шиг тэгшхэн ургасан гоёмсог навч нахиатай нэгэн сагсгар хуш модны сүүдэрт дөч гаран настай, хацар дээрээ хагархай сорви бүхий нэгэн хүн сууж байна.

	Түүнийг тойрон суугчид тал талаас нь:

	— Балжир гуай! Та тэгээд өнөөдөр явах гэж үү? Таны амралт ийм амархан дуусах болсон гэж үү? Та явахынхаа өмнө бид нартаа нэг сайхан юм ярьж өгнө биз дээ! гэж шуугилдах ажээ.

	Шугуй дундуур дурайж байгаа засмал замаар пиг дүүрэн хүн суулгасан машин, амралтын байр тийш хурдлан ирж яваа харагджээ. Ижил дасал болсон танилууд салж мордоход бас шинэ хүмүүс ирж танилцсаар л байдаг амралтын газрын ердийн хөдөлгөөн юм. Гэвч одоогийн тэр амрагчид Балжираасаа салах тун ч дургүй байгаа нь илт байна. Тэр хүн хачин сонин үлгэр домог их ярьдаг боловч өөрийнхөө хацрын сорвины тухай ер ярьсангүй.

	Хайрцаг саваа барьсан олон хүн машинаас бууж байрын тийш чиглэв. Хуучин амрагчид тосон очиж, тус тусынхаа танилуудыг олж уулзаад, баяр хөөр болцгоов. Хугацаа гүйцсэн амрагчид тэр машинаар буцах гэж яараад мөн юм хумаа барьсаар, үдэн мордуулах нөхдийн хамт бөөн бөөнөөрөө явцгааж, амин хувийнхаа зүйлийг ярилцаж байв.

	Шинэ ирсэн хүмүүсийн дотроос савхин хилэн цамцтай гавшгайчийн тэмдэг зүүсэн бөгтөрдүүхэн нуруутай тавиад насны, туранхайвтар нэг хүн явахыг завдан байгаа Балжир тийш гөлрөн ширтэж байснаа:

	— Чи, партизан Балжир гэдэг хүн мөн ба? гэж асуусанд Балжир, 

	— Би, Балжир мөн байна. Чи хэн гэдэг хүн бэ? гэж асуусанд тэр хүн:

	— Би Заяат уу. Чи намайг шушмаа гэдэг байсан шүү дээ гэж хэлсэнд Балжир нүдээ их болгон:

	— Юу гэнэ ээ? Чи миний найз партизан Шушмаа мөн гэж үү? гэж хэлээд барьж байсан аяны хайрцгаа газар алдан түүнийг тэврэн авчээ.

	Тэр хоёр удаанаар тэврэлдэв. Учрыг нь олохгүй гайхсан хүмүүс тэр хоёрыг тойрон зогсож байна. Дөч гаруй настай эрэгтэй хүмүүсийн уйлах нь эвгүй мэт байсан боловч хүнд учралуудыг хамт туулан давсан журамт нөхөд, олон он өнгөрсний дараа гэнэт уулзан золгоод тэгж уйлж байгааг харсан учир мэдэх хүмүүс хаанаас шоолох билээ.

	Харин өрөвдөх, хайрлах сэтгэл төрж, уг явдлын нарийн учрыг мэдэхийг хүсэцгээж байв. Тэнд тэднийг ингэж байх хооронд нөгөөх машин баахан хүн суулгаж аваад буцаад явж байгаа харагджээ.

	Балжир маань сая нэг сэхээ авч, машинаас хоцорсноо мэдээд хойноос нь даллаад хэд харайсан боловч тэр машиныхан хаанаас харах билээ. Харин улам хурдлан оджээ. 

	Амрагчид Балжирыгаа ганц өдөр боловч өнжих болсонд баярлацгааж:

	— За яах вэ. Маргаашийн машинаар явна биз гэцгээж байна.

	Балжир ч гэсэн явна, явна гэж яараад байснаа болиод, энэ шөнө тэндээ хонохоор шийдэв. Ер нь Заяаттайгаа нэг шөнө тухтай ярьж хоноход хаанаас дургүйцэх аж. Заяатыг суух байраа олж авсны дараа бүх амрагчдыг цуглах дохио өглөө. Удаж түдсэнгүй амралтын байраас баруун хойхон байдаг нэгэн бөгтөр модны ёроолд бүх хүмүүс тойрон сууцгаав.

	Одоо партизан нөхөр Балжираас өөрийнхөө амьдралын тухай бидэнд ярьж өгнө гэж олон нийтийн эрхлэгч хар хүү зарласанд хүмүүс нижигнэтэл алга ташив.

	Балжир босоод сэтгэл нь тун их хөдөлсөн бололтой хоолойгоо засаад, үл мэдэг чичирсэн дуугаар:

	— Нөхөд минь, би өөрийнхөө тухай ярих гэсэн юм биш, харин нөхдийнхөө тухай ярих гэж бодож байна.

	Тэр явдал бол 1921 онд болсон хэрэг юм.

	Арав гаран настай нэг хүү, гарын аяар элэгдэж гөлгөр болон гялалзсан нэгэн урт модны хоёр үзүүрт хувинтай ус дамнан мөрөвчлөөд зүүн Сэлбийг уруудан явж байжээ. Түүний байдлыг хажуугаас нь харвал тамтаг болсон дээлийн ханцуйнаас тохойных нь яс товойсон гар цухалзан шургааг шиг нарийхан хүзүү нь гүрдийн сунаад саарьтай хөл нь улалзан ёстой л нэг ноорсон галуу шиг амьтан явж байна. Тэгээд тэр хүү усаа газар тавьж амраад ийш тийш харжээ. Гэтэл түүний хойхон талд, нэг хонин хашаа харагдаж байна.

	Тэр хашаа дотор уул нь хөх өнгөтэй байгаад одоо ч гандаж бараг цагаан болсон даалимбан өмд цамцтай, нэг муу хар эсгий тоорцог дарсхийж өмссөн шаагим халуун зун ч гэсэн эсгий гутлын түрийг тайраад шаахай болгон өмссөн мөн арав гаран настай, нэг Шушмаа (хятад жаал) тарьсан ногоогоо янзалж байгаа харагдав.

	Ус авах болгондоо түүнийг оролдож, уурыг нь хүргэн шулгануулж байх нь сонин шиг санагддаг байжээ. Усаа орхиод түүн тийш гүйж очоод, хог тарьж түвэг удах гэж том том чулуу түүж, хашаа руу нь нүүлгэж гардаг байжээ. Тэр шушмаа ойртон ирээд онигор нүдээ ирмэчиж улам жийтайлган урьд адил хараал тавьж байгаа бололтой гараа зангаж, ямар нэгэн юм хэлээд шулганаж байна. Түүнийг улам дамшиглах сэтгэл төрөөд хэлээ гарган элэглээд чулуудсаар л байна.

	Гэтэл хүүе! Хүү минь, чи наад усаа аваад ирээч! гэж эх нь дуудаад даллаж байгаа харагдана.

	Ингэж тоглоом тохуу хийх нь сүүлийн удаагийн хэрэг байсан юм гэдгийг тэр хоёр яахин мэдэх билээ. Харин түүнээс хойш санамсаргүй хэд хоног өнгөрсний дараа, бас л нэг ус аваад явж байтал нөгөөх ногооны хашааны хажууханд олон хүн овоороод, ямар нэгэн хүүхэд уйлж, мөн том хүний хараах загнах чимээ сонсогдов.

	Усаа хаячхаад түүн тийш гүйн гүйсээр очтол цагаантны хоёр орос цэрэг, нөгөөх Шушмаагийн гарыг нь ард нь хүлээд хатуу ултай том савхин гутлаараа хайр найргүй өшигчин гамин гамин гэж харааж зүхэж байгаа бололтой олон юм хэлээд нүдэж байжээ.

	Тэр хоёр цэргийн байдлыг харвал сагсгар үстэй хар хурган малгайтай, том том гуулин товч хадсан, богино дээл өмсөж цоорхой дайзтай ирчгэр олон сум мөрөвчлөн бүсэлж тамхины утаанд шарласан сахал нь сэрвийгээд тун их сүртэй аймаар харагдаж байна. Туулайн бөжинг базан авсан махчин шилүүс л нэг тийм байдаг байх гэмээр.

	— Энэ чинь гамин биш! Та яах гэж зодож байгаа юм бэ? гэж хэлээд усчин маань нөгөө хоёр цэргийн урдуур орж хөндөлдөнө.

	Гэтэл тэр цэргийн нэг нь хүүг газар шургаж унатал түлхчхэв. Хүү босоод навсгар уранхай дээлийнхээ шороог гөвж хилэгнэсэн нүдээр ширтэж байснаа сэтгэлд нь ашгүй нэгэн мэргэн бодол төржээ.

	Тэдний хамар хашаанд Жамбал гэдэг нэг буриад хүн байдаг байжээ. Тэр бол орос хэл сайн мэддэг хүн юм. Түүнийг дуудаж ирээд, эдэнтэй яриулъя гэж шийдээд, тэдний гэр тийш хар хурдаараа харайлгаж гарлаа.

	Мэндэлснээсээ хойш анх ингэж хурдан гүйсэн байх даа.

	Сайн юманд саад олон гэгчээр нөгөөх Жамбал нь шал согтуу сууж байжээ.

	— Та түүний амийг авар! Түргэн яваарай! Тэр ямар ч гэмгүй, бушуулаарай! Тэр гамин биш. Би таныг шагнана шүү. Нэг муу ногоочин шүү дээ гэх зэрэг эх захгүй олон юм хэлээд ханцуйнаас нь угзрав. Жамбал аньсан нүдээ харах чадалгүй, ангайсан амаа эвлүүлэх тэнхэлгүй:

	— Юу... юу! гэж хэлээд галзуу амьтан шиг салгалж байлаа.

	— Та бушуухан яваач! Би танд нэг лонх архи олж өгнө шүү гэсэнд Жамбалын хавдаж улайсан бүлцгэр нүд нь сэргэн, сүүжилдэн босож, тэнтэр, тунтар явсаар гадаа гарч:

	— Чамд юу хэрэгтэй юм бэ? гэж асуусанд хүү:

	— Тэнд цагаантан... Тэр гамин биш, та түргэн очиж үз! Би танд нэг лонх... гэж хэлээд гараас нь хөтлөн бараг шогшуулах шахам явж унан тусан явсаар нэлээн ойртсон боловч, явган суучхаад хөхүүлж ханиалган ер явж өгөхөө байжээ.

	Нөгөөх шушмаа тийшээ хартал хүмүүс арга буюу ярагдаж өгөөд цагаантнууд сүр бадруулан хашхичиж, бууныхаа замгийг тачигнуулж, шушмаа руу шагайж байгаа харагдав.

	Хүү сандарч яах учраа олохгүй бүлтгэнэн, Жамбалыг босгох гэсэн боловч тэр босож явах байтугай их ханиалгаснаас болж огиулжээ. Тэгэхээр нь дэмий ганцаараа гүйгээд, нөгөөдүүл дээр очоод, хоёр цагаантны хоорондуур орж, онь холбон шагайсан бууг нь хоёр тийш түлхсэнд согтуу цагаантнууд уурлан харааж, дахин шагайх дээр нь ам руугаа дохиод Жамбал тийш зааснаа цагаантнууд Жамбалаар хэлмэрчлүүлье гэж дохисныг нь архи уу гэж хэлж байгаа юм байх даа гэж бодоод буудахаа түр больж, Жамбалыг авчрахаар нэг нь явжээ.

	Тэр нь Жамбалын дэргэд очоод баахан юм ярьж байснаа Жамбалын өврөөс хугас шил юм гаргуулаад, залгилж харагдав. Үлдсэн цагаантан түүнийг хараад, нүдээ бүлтийлгэн гөлөрч байснаа омголтсон уруулаа хэд долоогоод, тэр хоёр тийш санд мэнд гүйжээ. Тэгээд тэр гурав жаахан архи хувааж балгаад галзуу нохой салхи сөрөн давхих адил нэмэр хандив олж уухыг бодсон бололтой гурвуул цааш гуйван туйван далд оржээ.

	Тэр хооронд Шушмаагийнхаа хүлгийг тайлж «Бушуухан яв!» гэж дохив. Тэр нь мэдэхгүй хэлээр олон юм шулганаад хоёр гараа нугалан элгэндээ барьж тонголзон ёслоод муу шавар байшин тийшээ ухаан жолоогүй гүйжээ.

	Цагаантнууд архи нэхээд муу Шушмаагийн амийг лонх архинаас дор бодож, дураараа загнаж байсан тэр явдал бараг мартагдах шахам болж нэлээд хэд хоног өнгөрчээ.

	Цагаантнууд хүрээ хороогоор хэсүүчлэн тэнэж, айлын авдар үхэг онгичин бужигнуулж, эмээл хазаар, хувцас хунар зэрэг юу дайралдсанаа дээрэмдэн тонож эрэгтэйчүүдийг нас бие хайхралгүй цөмийг дайчилж эхлэв. Усчин хүү маань хэдийгээр цэргийн насанд хүрээгүй боловч түүний үе насны хүүхдүүдийг тэрэг чарга хөтлүүлэх, хонь мал туулгахаар дайчилж байгааг мэдээд орох, гарах газраа олж ядаад, сандран гүйж явтал нөгөөх шушмаа нь дайралджээ. Тэр баахан зовж байгаа бололтой олон юм хэлээд муу байшин тийшээ зааж «оч, оч» гэж байгаа бололтой дохиж гараас нь хөтлөөд явжээ.

	Түүнийг дагаж байшинд нь орвол хогшил гэхээр юмгүй гал тогооны ядуу хэрэгсэл, шар эсгий дэвссэн шавар том ханз дээр ямааны арьсан пүүгээ хурааснаас өөр онцын зүйлгүй юм.

	Шушмаа сэрэмжилсэн бололтой хаалгаараа гадагш шагайж ийш тийш хараад, хүний бараа харагдахгүй болохоор нь үүдээ түгжээд, шавар ханзныхаа шар эсгий дэвсгэрийг хуулан тогшиж, дохио өгөөд, банзнуудыг сөхөв.

	Тэр ханзны нүх дотор арван дөрөв таван настай нэгэн орос хүүхэд сууж байв. Усчин хүү маань айсан гайхсан хоёр зэрэгцээд: «Яагаад энэ орос хүүхэд, энд ингэж нуугдан сууж байгаа юм бол?! Сая, хэдхэн хоногийн өмнө цагаантнууд энэ шушмааг алах гээд зогсож байгаагүй бил үү?!» гэх зэргээр эргэцүүлэн бодож амжина. Шушмаа, орос хүүхэд тийш заагаад, хятадаар юм хэлнэ. Орос хүүхэд нь Шушмаа тийш заагаад оросоор юм хэлнэ:

	Монгол жаал маань аль ч учрыг олохгүй дэмий гайхаж байна.

	Шушмаагийн зааж дохиж байгааг бодоход. «Энэ орос хүүхдийн хамт ханз дотор сууж нуугд» гэсэн дохио байлаа. Орох газаргүй болсон хүн энд түр нуугдаж хорогдох нь тааламжтай санагдаад, ханз дотор орж орос хүүхдийн хамт суулаа.

	Шушмаа хуучин янзаар нь болгон банзаар битүүлэв. Анх тэнд ороход тун эвгүй амь тэмцээд, чийг үнэртэн, тас харанхуй байжээ. Усанд чанасан заваан ногоо, хатсан мантуутай гурав дахин идүүлснийг бодоход гурав хоног өнгөрч байгаа бололтой.

	Гэвч цухалхан харанхуй нүх дотор, утаатай шар эсгий дэвсгэр дээр хэл хэлээ мэдэхгүй хүүхдийн хамт ганц ч үг солихгүй хэвтэнэ гэдэг юутай уйтгартай. Тийм гурав хоног гэдэг бол ерийн гурван жил шиг урт удаан санагджээ.

	Нэг өдөр гэнэт Шушмаа нь «хүн ирлээ шүү! Чимээгүй байгаарай!» гэсэн бололтой банз дээр тогшиж дохио өгөөд, хэсэг чимээгүй болжээ. Гэтэл удсангүй олон хүн орж ирсэн бололтой чанга ярилцах чимээ бүдэгхэн сонсогдов.

	Чагнавал орос, монгол олон хүн байгаа бололтой

	Тэд муу Шушмааг нь пид пид хийтэл нүдэж байна. Бас тэгээд чухам юугаа эрж байгаа юм бол, бүү мэд, хамаг юмыг нь онгичив бололтой... Ханз дээр нь гараад шар эсгийг хуулж байгаа ч юм шиг?.. банз нь хотолзон, завсраар нь гэгээ тусаж, бас нүүр рүү нь шороо унажээ. Тэр үед Шушмаагийн царай чухам ямар болж байсан бол, бодвол чавга шиг час улаан юм болсон байх даа. Тэд банзнуудыг арай хуулж үзсэнгүй гараад явсан бололтой... Чимээ намжив.

	Тэр нэгжлэг болсны шөнө нь Шушмаа нөгөө хоёрыгоо сэмхэн гаргаж:

	— Одоо та хоёр энд байж болохгүй. Хүрээнээс оргож ууланд гар. Цагаантнууд гадуур айл амьтныг тун их нэгжиж байна гэж шивнэн хэлээд, тэр хоёрт замын хүнс болгохоор хэдэн мантуу уутанд хийсэн байжээ. Орос хүүхэд түүнийг мэдээд, толгой сэгсрэн, бид хоёулхнаа явахгүй. Яасан ч гэсэн гурвуул явна. Бид ер нь үхсэн ч гурвуул, сэхсэн ч гурвуул гэж дохиж байна.

	Шушмаа түүнийг мэдээд баахан бодлого болж сууснаа гурвуул явахаар шийдэж, тэгээд тэр шөнөдөө явах болжээ. Шөнө дундын үед гурван хүүхэд бага сага идэх юмаа үүрээд хүрээнээс гарлаа. Тэр гурав хүрээний захад гараад хэлэлцээтэй юм шиг гурвуул зэрэг эргэж харжээ.

	Тэгэхэд нь хүрээ харанхуйн дунд бэлэвсэрсэн юм шиг бараантан харагдаж, золбин ноход гонгинон хуцаж, хааяа манаанууд эргүүлийнхээ хүнийг зогсоон шалгаж байгаагаас өөр онцын чимээ аниргүй, үхмэл байдалтай байжээ.

	Тэр гурав яван явсаар одоо энэ Цэнгэлтэй ууланд иржээ.

	Тэгж ирэхдээ одоо мөн бидний ёроолд нь тухалж байгаа энэ бөгтөр модны ёроолд суугаад, үйрсэн талх, хатсан ааруул, мантуугаа хуваан идэж, бие биеийнхээ нөмөрт наалдан унтаж, дохиогоор ярилцан сууж байжээ.

	Тэр цагт энэ уул Цэнгэлтэй уул биш байсан. Харин одоо бол ёстой Цэнгэлтэй уул гэдэг нэрдээ яг тохирчээ. Тэр гурав энд хэд хоног суугаад идэх уух юмаа дуусжээ. Тэр завсар орос хүүхэд нь хойд зүгт зааж... Ленин... Орос... Москва... Сүхбаатар... гэх зэрэг олон юм ярьдаг байжээ. Шушмаа монгол хүүхэд хоёр хэдийгээр дургүй байсан боловч орос хүүхдийн дандаа заадаг хойд зүгт түүнийг дагаж явах болжээ.

	Тэд хэд хоног яваад Алтанбулагт хүрч Сүхбаатартай уулзжээ.

	Сүхбаатар тэр гурвыг их дуртай хүлээн авч:

	— Та гурав ах дүү болох хэрэгтэй. Та гурав бол гурван гүрний төлөөлөгчид юм гэж өхөөрдөн толгойг нь илдэг байжээ.

	Шушмаа нь морь унаж чадахгүй, бас буу буудах, сэлэм цавчих зүгийг мэдэхгүй тул партизан цэргийн гал тогооны газар ажиллах болж, орос хүүхэд нь улаан цэрэгтэй нийлээд баруун замын байлдаанд мордож, монгол хүү нь партизан цэрэг болжээ.

	Тэр цагийн Шушмаа бол одоо энэ сууж байгаа Заяат юм, 

	Харин монгол хүүхэд нь би өөрөө байна. Орос хүүхэд нь Иван гэдэг юм. Түүний эцэг монгол бидний жаргалтай сайхан байдлын төлөө амь хайргүй тэмцэж байгаад, цагаантанд алагдсан юм гэж хожим нь мэдсэн. Миний хайрт Иван одоо Москвад сууж байгаа.

	Би эх орны дайны үеэр фронтод бэлэг хүргэхдээ түүнтэй уулзсан.

	Тэр Москвагийн нэгэн том үйлдвэрт инженер болсон юм. Түүнийг Зөвлөлтийн хүмүүс монгол Иван гэдэг. Түүний энгэр дээр манай засгийн дээд шагнал, улаан тугийн одон гялалзаж байдаг. Бас монголын партизан цэргийн хүндэт үнэмлэх бий... гээд цааш нь ярих гэтэл айраг уух дохио өгчээ.

	Би та нартаа үргэлжлэлийг нь дараа ярьж өгье гэж Балжир үгээ төгсгөв.

	Амрагчид хоолныхоо газар орцгоов. Ширээ дээр дүүрэн айрагтай том том шаазан харагдаж байна.

	Балжир, Заяат хоёр нэг ширээнд сууж нэг, нэг шаазан айраг аваад:

	— За амар мэнд сууж уулзсаны баяр гээд айргаа өргөх үед Москвагийн радио нэвтрүүлэг хангинан байлаа.

	 

	«Тэнд орос нөхөр—монгол Иван бий.

	Тэнд энхжиний эх орон

	Гэгээн Москва бий.

	Тэнд улаан талбай бий» 

	 

	гэсэн бодол олны сэтгэлд төрсөн биз ээ. 

	Гэтэл

	— Одоо ингээд наранд шарах хооронд Балжир гуай бидэнд дээрх ярианыхаа үргэлжлэлийг ярьж өгнө! гэж олон нийтийн эрхлэгч зарлаж байлаа.

	 

	Улаанбаатар 

	1951


ХҮҮХДИЙН БИЧСЭН ШҮЛЭГ

	Сүхийнх тэр орой тун их хөл хөгжөөнтэй байлаа. Эцэг Балжир нь дотно хэдэн нөхөдтэйгөө ширээ тойрон суугаад, ямар нэгэн хөгжилтэй яриа дэлгэж, инээлдэн шуугьж байна. Харин эх Содном нь гал тогооны тасалгаанд зочдоо дайлах хоол хийж байжээ.

	Сүх уг нь их ажилсаг хүүхэд юм сан. Энэ өдөр аавынхаа ярианд ч оролцолгүй, эхийнхээ ажилд ч туслалцахгүй тасалгаандаа гав ганцаар сууж, өөрөөс нь ондоо хүн учрыг нь олохооргүй баллаж хассан, нэмж оруулсан нэгэн бичгийг яаралтай хуулан бичиж байв.

	Эх нь тэр орой баяр баярын дээдээр баярласан царайтай байв. Тэр залуу эмэгтэй багш, өнгөрсөн хаврын хичээлийн шалгалтаар дааж авсан анги нь зуун хувиар суралцсан дүнтэй шалгагдахад нэг ингэж баярлаж байсан юм байжээ.

	Содном долоо найман жил багшлахдаа, ер нь ангиа сул муу дүнтэй байлгаж ер үзээгүй багш юм. Эцэг нь бүр ч эхээс нь илүү хөгжилтэй байгаа бололтой дуу шуу болж, чанга чанга инээж байх нь сонсогдлоо. Олон таван үггүй, дуу шуугиан багатай энэ хүн 1949 оны эхээр үйлдвэр дээрээ таван жилийнхээ төлөвлөгөөг биелүүлж, зургаа дахь жилийнхээ ажилд шилжин орсон тэр өдөр л ийм хөгжилтэй байжээ.

	Сүх ч гэсэн бас эцэг эх хоёроосоо хоцрохгүйг хичээдэг хүүхэд юм. Тийм ч учраас бага сургуульд хоёр жил суралцахдаа дандаа онц сайн дүнтэй суралцаж байгаа юм.

	Ширээ тойрон суусан тэр хэдэн хүн шинэ төмөр замын тухай баясан ярилцаж байгаа боловч түүнийг бодохдоо өөр өөрийнхөө эрхлэн байдаг ажил хэргийн үүднээс үзэж, түүнийхээ ашиг тустай холбон бодоцгоож байжээ. Сүхийн аав Балжир «Манай үйлдвэр үүний өмнө шинэ машин техник авчирч үйлдвэр дээрээ тавих гэхэд ачааны машин даахгүй бэрхшээлтэй байдаг сан, одоо галт тэргэнд ачаад, санаа амар авчирч болно» гэж бодож байхад түүний хажууд сууж байгаа тээврийн газрын нэг ажилтан «Алтанбулагийн замд явж байсан олон зуун машин одоо тэр ажлаасаа чөлөөлөгдөж аймгуудад бараа тээвэрлэх болно» гэж бодож байлаа. Худалдааны газрын ажилтан нэг нөхөр бодохдоо; Манайх одоо захиалгатай бараагаа зөөж авахад хөсөг дутагдана гэдэг зүйл байхгүй боллоо гэж бодож байх жишээтэй байцгаав.

	Содномын хийсэн олон төрлийн хоол ширээ дүүрэн өрөгдөөд, бас шүүгээнээс хэдэн шил юм гаргаж ирэв. Балжир, ажлын их амжилт гаргасан жилээ ганцхан ударникийн сайн өдөр л хоёрхон хундага уухаас биш, бусад цагт архийг амандаа ойртуулж үзээгүй хүн юм. Энэ орой нөхөдтэйгөө хөгжиж нэг жаахан юм уухад бэлэн бололтой байна. Октябрын нийгэм журамт их хувьсгалын 32 жилийн ойг угтаж, тус тусынхаа эрхэлсэн ажилд их амжилт гаргах гэж өдөр шөнөгүй чармайн зүтгэсэн хүмүүс тэр амжилтаа гаргаж, их л, баяр хөгжөөнтэй байгаа юм байжээ.

	Ширээ дээр байгаа архинаас нэг хундага хийж бариад; 

	— Шударга хүн төрөлхтний эв найрамдал, энх тайвны үнэнч түшиг болсон их Зөвлөлт гүрний чин сэтгэлт ард түмний төлөө! Шинэ төмөр зам байгуулж өгсний төлөө нэг хундага тогтооё гээд хундага өргөтөл Сүх, нэг бичиг бариад тасалгаанаас гарч ирэн;

	— Аав аа! Би нэг шүлэг бичсэн шүү. Түүнийгээ танд уншиж өгөх үү? гэснээ гаднаас олон хүн байхыг хараад, царай нь час улаан болж, шүлгээ ардаа бариад хойш ухарч байлаа.

	— За хүү минь, тэр шүлгээ бидэнд уншиж өг! гэж нэг хүн шаардсанд аав нь:

	— Тэг, тэг миний хүү унш! гэлээ. Эх нь бас унш л даа гэв.

	Сүх аргагүй болж хоолойгоо засаад шүлгээ уншсан нь:

	 

	Тунгалаг Сэлэнгэ мөрөн

	Далайг зорин урсдаг шиг

	Тууш ган замаар Москваг зорин очно

	Замагтай усыг дагаад

	Шувуу болгон цугладаг

	Замын тэр шугамыг дагаад

	Шинэ хөгжил цуглана

	Мандах эв хамтын

	Гэрэлт од Москватай

	Манай нийслэл хотыг

	Шууд холбож өглөө

	Эрхт монголын хүүхэд бид

	Энэ замаараа аялж

	Их зөвлөлтийн багачуудад

	Айлчлан очиж золгоно

	Орос, монгол хэлээр

	Эв найрамдлын дууг дуулж

	Олон аавын хүүхдүүдтэй

	Энгүй дотно нөхөрлөнө

	Атар хээр талын дундуур

	Ган зам шугам татан зурайгаад

	Ард монголын Улаанбаатар

	Олон замын бэлчир болно

	 

	гэж уншиж дууссанд:

	Хүүхэд бичсэн гэхэд аятайхан л шүлэг болжээ.

	Манай нэрт шүлэгч нарт үзүүлэн засуулаад, сонины газар явуулбал зүгээр юм биш үү! гэж нэг хүний хэлэхэд Сүхийн царайд баярын гэрэл тодорчээ.

	— Тэгээд одоо энэ хундагыг юуны төлөө өргөх болж байна даа? гэсэнд Балжир:

	— Би бодож оллоо. Дээр хундага өргөх гэсэн саналтайгаа хамтатгаад миний хүүгийн хэлсэн тэр олон салаа болон хөгжих шинэ төмөр замын төлөө! Манай эх орны хөгжлийн саруул сайхан замын төлөө! Манай итгэлт хань Зөвлөлтийн ард түмэн, суут их Лениний төлөө хундагаа өргөе! гэсэнд хундагыг цөм нэг зэрэг дээр өргөцгөөжээ.

	 

	Улаанбаатар 

	1949


ХАР ЯМАА

	Зуны цэлмэг намуухан үдэш байлаа. Арван тавны тэргэл сар сүүн цагаан гэрлээрээ газар дэлхийг гийгүүлэн, зуслан дэнжийг дагаж, хотлон буусан малчин айлуудын гэр бараа үзэсгэлэнтэй үзэгдэх ажээ. Нуур тойрсон намгийн усанд царгиа дуут мэлхий дуу дуугаа авалцан хашхичиж байх нь сарлагийн олон бяруу тугал мөөрч байгаа юм шиг санагдуулаад, алсад цагаан мод хаяж, шуугилдан бужигнаж байгаа баясгалант залуусын дуу шуугианыг сонсоход бага хүүхэд явсан үеийг минь бодогдуулж байлаа.

	Гэрийн доторхыг гүйцэд гэрэлтүүлж чадахгүй, арай ядан сүүмэлзэж байгаа лааны цоролзсон жижиг дөлийг том цагаан эрвээхэйнүүд дэлбэгэр далавчаараа хайр найргүй савчин ганхуулж байна. Идээ цагаа ханхалсан эсгий гэрийн дотор өвгөн Төмөр бид хоёр тухлан суугаад, намуухан дуугаар харилцан ярилцаж байлаа. Төмөр гуай босож очоод, бор тос хөвж хөөрсөн шуугьж байгаа амтат сайхан айргаас ноднин жил нэгдлийн даргын нэр дээр бэлэгт ирсэн гоёмсог эрээн шаазанд бялхам дүүрэн хийж шимэн шимэн уугаад, дээд уруулаа нөмрөн бүрхсэн өтгөн буурал сахлаа шувтран арчаад:

	— Өнөө шөнө би чамд манай ардын засгийг мандахаас өмнөхөн энэ нутагт байсан ганц бие нэгэн, зожиг чавганцын тухай ярьж өгье гэж бодож байна гэлээ. 

	«Шинэ амьдрал» гэдэг нэгдлийнхний тухай ярьж өгнө үү? гэж гуйсан миний хүсэлтийг өвгөн Төмөр энэ удаа хайхарсангүй, харин «зожиг» ганцаардмал эмгэний тухай ярьж эхэллээ. Гэтэл түүнээс илүү энэ нэгдлийн тухай яриулах гэсэн миний хүсэл эрмэлзэл бол намайг шууд эзэмдэн захирч байлаа. Уг нь нэгдлийн дарга надад хэлэхдээ:

	— Манай нэгдлийн тухай сайн мэдэх хүн бэл адуун сүргийн 8 дугаар суурийн дарга өвгөн Төмөр гуай юм. Тэр хүн бол манай нэгдлийг анх сэдэвлэн байгуулалцсан хүний нэг. Би та нарыг тэр хүнтэй уулзуулж өгье гэж хэлээд, намайг энд ирүүлсэн юм сан. Тэгтэл энэ өвгөн маань нэгдлийнхээ тухай ярихын оронд яхир ярдаг ямар нэгэн эмгэний тухай ярианд орлоо. Гэвч ихийг үзэж олныг сонссон тэр өвгөний учиртай, түүхтэй сайхан ярианд би төвөгшөөж залхуурсангүй, улам ч амтархан сонирхов.

	Өвгөн яриагаа цааш нь үргэлжлүүлэн:

	— Түүний уг нэр нь Дэжид гэдэг байсан боловч манай нутгийнхан «Хар ямаат» гэдэг байсан билээ. Тэгэхээр ер нь миний энэ ярих гэж байгаа зүйл тэр эмгэний тухай ч биш харин нарийн дээрээ хар ямааны тухай болох нь ээ дээ гэхэд би:

	— Зүгээр, зүгээр ямааны тухай ч байсан хамаагүй, ярь ярь! Сонсох тун дуртай байна гэлээ. Өвгөн, мөнгөн бөгжтэй үндсэн гаансандаа тамхи нэрж асаагаад:

	— Тэднийх мал гэхээр ч юмгүй. Хэдхэн сарлагаас өөр малгүй айл байсан юм. Дандаа л ганц гэр явдаг болохоор нь тэдний тэр хэдэн үхэр ч хүртэл айлын малтай нийлдэггүй, хажиг зожиг явдаг байлаа. Түүгээр ч барахгүй хүн амьтан зусландаа буусан байхад тэднийх хаваржаа дээрээ байх юм уу, эсвэл зарим жил айлууд хаваржаандаа гарах яагаа ч үгүй байхад тэднийх зусландаа гараад явчихсан байдаг байлаа. Ер нь ганц тэр ч биш, юм болгон дээрээ хүнтэй нийлдэггүй яхир хүн байсан юм даа. Нэгэн хавар цаг. Аян замын хэдэн хүн ямар нэгэн шалтгаанаар бэлчээрийн газар сүргээсээ хаягдан хоцорсон ганц нялх хар ишиг олжээ. Тэд тэгээд тэр хар ишгээ тэвэрсээр яваад эмгэн Дэжидийнд ирээд:

	— Бид хээрээс нэг нялх ишиг оллоо. Арга байвал та үүнийг тэжээж мал болгоно уу? Хэрэв аргагүй бол яая гэх вэ дээ! Өөр айлд аваачаад өгчихөөс биш гэж гэнэ. Эмгэн Дэжид аргагүй бол яая гэх вэ дээ! гэснийг нь өлгөн авч:

	— Аргагүй ч байсан би заавал аргална, хө! гэж хэлээд, ишгийг авч тэжээхээр шийджээ.

	Тэгээд өнөөх хар ишгээ үнээний сүүгээр угжиж, юу дайралдсан болгоноороо тэжээсээр байгаад овоо том болгожээ. Гэтэл ишиг нь хэдэн сарлагаас ухаан алдтал айдгаар барахгүй хонь, ямааны барааг ч харж чаддаггүй тийм хачин зожиг амьтан болжээ. Тэгдэг мөртөө соотон бор нохойтой нь ижилсэн дасаад, түүнтэй өдрийн турш эрхлэн тоглодог байжээ. Малчин айл малаа чонотой дасна гээд бор зүсмийн нохой тэжээдэггүй заншилтай байдаг байхад тэднийх заавал бор нохой тэжээсэн нь бас л түүний хэдэр зөрүүг харуулж байгаа хэрэг л дээ.

	Гаж буруу ааштай эмгэн Дэжид ганцаараа зожгирон байсаар нэг мэдэх нь ээ нь чухам ямар өвчин дайрсан юм бол бүү мэд, орноосоо ч босох тэнхэлгүй балга шөл, цай ч уух чадалгүй байсаар туйлын их зовон зүдэрч бие барсныг нутгийн хүмүүс хэзээ хойно олж мэдээд зайлуулан оршуулжээ.

	Тэр завсар үхэр нь эзэгнэх хүнгүй байсаар уул хяраар тархан алга болж, бор нохой нь гэрийнхээ хаяанд оцойн суугаад, баахан улин хуцаж байгаад, мөн л тэнээд явчихжээ.

	Харин нөгөө хар ямаа нь ганцаараа үлдээд, хоёр өдөр гэрээ тойрч майлан майлан гүйж гэнэ.

	Гэвч эзэн болсон эмгэн ч эргэн ирж тэжээл өгсөнгүй. Ижилсэн дассан соотон бор нохой нь ч дайралдаж, эрхлэн тоглосонгүй юм байжээ.

	Хар ямаа өлсөхийн ихийг үзэж, ядрахын туйлыг эдэлж эхэлжээ.

	Цэцэг навчаа дэлгэсэн алтан дэлхий байсаар байтал идэх юм эрээд гүйж явдаг нь мөнгөн долгио давлагаалуулсан мөрөн гол урссаар байтал цангаад явж байдаг нь ганц ч тэр хар ямааны буруу биш гэж би боддог юм даа. Сүрэглэн явах хонь, ямаанаас айн зугтдаг нь бас л түүнийг ганцаар нь байлгасны харгай юм.

	Түүнийг бэлчээрт нэг ч удаа гаргахгүй дандаа гэртээ байлган үргэлж цагаан идээ, гурилаар тэжээсэн дээрээс тэгсэн юм байх даа. Түүний бойжилтын байдал нь нэг хачин, ямаа ямаанаас өөр байдалтай. Үс нь хүртэл дэндүү ширүүн бөгөөд гялгар хар, хошуу нь хэтэрхий шөнтгөр урт, майлах нь хүртэл хонь шиг хачин дуугардаг байжээ. Чигээ олохгүй дайралдсан болгоноосоо айн зугтаад, тэнэж явсан тэр хар ямааг манай эндхийн хоньчин Батсүх гэдэг нэг хархүү олоод, хайрлан үзэж хоньтойгоо нийлүүлжээ. Гэтэл тэр хар ямаа ганцаараа цойлж зугтаад хоньчин хүүгийн үйлийг үзжээ. Тэгэхээр нь Батсүх нөгөөх хар ямааг хөөцөлдөн байж барьж аваад, өөр нэг ямаатай холбож орхиж гэнэ.

	Хар ямаа холбуулсны дараа баахан цовхчиж гарчээ. Тэгээд цовхчихоо болилоо ч гэсэн хэвтэж орхиод явж өгдөггүй, нөгөө ямааныхаа үйлийг үзжээ. Тэгж явахдаа шаазгай явсан ч үргээд л, туулай харайсан ч цочоод л тун ч хачин инээдэмтэй явдаг байжээ. Тэгээд яах вэ байн байсаар хонь ямаатай ижилсэж, байгалиас зохилдсон жам ёсондоо дасаж эхэлсэн бололтой.

	Цэцэг ногооны амттай сайхныг ч мэдэж, холбоо хэлхээгүйгээр хонь ямаатай сүрэглэн явж, олноороо амьдрах сайхан замд орж эхэлжээ.

	Бас тэгэхдээ хэд хэдэн буруу явдал гарган мунгинасан гэдэг. Надмид гэдэг айлын дэлгэчихсэн нойтон ааруулыг өөртөө тавьсан тэжээл гэж санаад, юу ч үгүй болтол нь идэж орхижээ. Тэгж аргатлаа ааруул идсэний улмаас ам нь туйлын их цангасан юм байх даа. Уух юм эрээд гүйж явтал нь нэг хувинтай ус шиг юм дайралджээ. Түүнээс уугаад үзсэн чинь гашуун амттай байсан боловч уул нь тэжээл ууж сурсан учир дажгүй ууж орхижээ. Тэр нь архи байсан тул өнөөх чинь шал согтоод, ямаа бас агсам тавьдаг юм байх даа, дайралдсан амьтан болгоноо хөөж мөргөөд байхыг үзсэн хүмүүс түүнийг «Годронтож» гэж ярилцаж байжээ.

	Гэтэл нөгөөх чинь салгалан явсаар тулганд түлсэн задгай гал уруу савж унаад, хамаг үсээ хуйхлан шатаж үхэхийн даваа дээр хүн дайралдаж галыг нь унтрааж амийг нь аварчээ. Тэгж нэг аюулаас гарсан боловч түүнээс нэлээд хойно нэгэн өдөр Асгат өндрийн өвөрт хонин сүргийнхээ хамт бэлчиж явтал нь бор нохойтой нь ав адилхан нэг амьтан хад дундуур мөлхөж явааг хараад, ижлээсээ тасран түүн тийш гүйж хүртэл нөгөөх нь эрхлэн тоглохын оронд сэрвээнийхээ үсийг босгон, шүдээ ярзайлгаж байснаа шууд үсрэн дайраад, хонгоноос нь хайр найргүй зулгааж эхэлжээ. Хар ямаа өвдөхийн эрхэнд байдаг тэнхээгээрээ майлж гэнэ.

	Тэр өдөр хонь хариулж явсан Ганхуяг гэдэг жаал хүү уншиж яваа номдоо улайраад, хар ямааны тэгж чонотой ноцолдож байгааг ер анхаарсангүй байжээ. Ном уншдаггүй хүн бол маш муухай юм. Гэвч хонь хариулахдаа ном унших нь зүйтэй боловч хариулж байгаа малаасаа анхаарлаа холдуулж болохгүй гэдгийг ялангуяа багачууд мэдүүштэй.

	Хар ямааны орилохыг сонссон юм болов уу, ашгүй тэгж аз болж дайралдсан юм уу бүү мэд. Түлээ авч явсан хүмүүсийг дагаж явсан хэдэн нохой дайралдаж, хар ямааг чононд бариулахын даваа дээр салгажээ.

	Татанхай хонготой хар ямаа түүнээс хойш бор нохойтой тоглохоо бүрмөсөн больжээ.

	Тэр хар ямааны үр төл үржин үржсээр одоо манай нэгдлийн ямаан сүргийн дотор олон хар ямаа явж байгааг үзээд чи, миний ярьсан энэ, зүйлийг санах байх даа. Манай нэгдэл олон хар ямаатай шүү. Ер нь ганц ямаа ч биш, сүүлийн жилүүдэд бид олон малтай болон баяжиж байна. Иймд ер нь хүн хажиг хэдэр байвал яадгийн намтар зожиг явбал мал хэрхдэгийн үлгэр товчдоо иймэрхүү байдалтай байна.

	Манай хойд үеийн багачуудаас л тийм ганцаардмал байдалтай хүн гарахгүй байгаасай гэж хүсдэг юм. Ганц хүн хүн болдоггүй, ганц түлээ гал болдоггүй гэсэн ардын цэцэн үг талаар биш шүү. Хамт олноороо амьдрахын хөгжил цэнгэл баяр баясгаланг зарим хүн одоо болтол ойлгоогүй байна. Хөдөлмөрөө нэгтгэж, сайн сайхан амьдрахын үр шимийг нэгдэлд элссэн хүн л ганцхан хүртэнэ дээ. Бид чин сэтгэлээрээ жинхэнэ хүний ёсоор сайн сайхан аж төрье. Хөдөлмөрөө нэгтгэж аз жаргалтай амьдаръя гэж хэлэлцээд нэгдсэн билээ.

	Нэгдсэн хүч уулыг ч өргөж чадна гэсэн үг байдаг юм. Манай нэгдэл анх есөн өрх айл, тавин нэгэн малтай нэгдсэн гэж бодоход одоо нэг зуун зургаан өрх айл, есөн мянга гаруй малтай ханагар баян амьдарч байна гэж сэтгэл нь ихэд хөдөлсөн өвгөн ярьж билээ.

	Тэгээд биеийнхээ чилээг гаргахаар гадаа гарах үед үүр манхайтал цайгаад, болжморууд далан өнгийн дуугаар шуугилдан жиргэж, манаатай хоносон адуун сүрэг униарт ногоон талын дунд алаглан ярайж харагдах нь сэтгэлд таатайхан байлаа. Шөнө дунд өнгөртөл цагаан мод хаяж тоглосон залуусыг бөх бат нойрноос нь сэрээж яваа өвгөний танил дуу сонстож байлаа. Удсан ч үгүй айлуудын тооноор шингэн цэнхэр утаа манаран савсаж эхлэв.

	— Хүүе Төгс өө. Чи адууны урдаас яваач!

	— Оюун аа чи өчигдөр орой унаганы ногт хаана тавьсан бэ?

	— Өнөөдөр пионерын зусланд айраг хэн хүргэж өгөх бил ээ? гэх зэрэг ажилдаа шамдан орж байгаа баясгалант хүмүүсийн дуу шуугиан өрнөж, олон адууны хөлийн чимээ нижигнэн, уурга ташуур тачигнан, эхээсээ төөрсөн унага янцгаалдаж байх нь өнгөрсөн шөнө өвгөний ярьсан эмгэний тухай гаслант үе харанхуй шөнийнхөө хамт миний сэтгэл оюунаас арилан замхарч, манай гэрэлт энэ үеийн баяр жаргалант хүмүүсийн бүтээлийн шинэ өдөр ингэж эхэлж байгаа нь юутай сайхан билээ.

	Цэцэрлэг хот 

	1954 он


ТУНГАЛАГ

	Цэрэн ажлаа хийж байв. Гэтэл утас дуугарчээ. Харилцуурыг автал;

	— Байна уу... байна уу?.. Цэрэн үү? Би ах Зундуй чинь байна. За дүү минь, чи гэртээ тун түргэн явж ирэлгүй болохгүй болоод байна гэж хэлсэнд Цэрэн:

	— Ах минь, юу болов, ямар хэрэг гараад байна? гэж асуусанд ах нь

	— Оюухүү өвдөж байна. Лав хүүхэд нь гарах гэж байх шиг байна гэж бачимдсан янзтай хэлээд, Цэрэнгээс хариу ч дуулсангүй утсаа тасалчхав. Цэрэн түргэн тусламжид залгуулж, гэрээ зааж өгөөд, яаралтай явж гэртээ иртэл түргэн тусламжийн тэрэг ирээд, Цэрэнгээс өмнөхөн Оюухүүг аваад явсан байжээ.

	Ах Зундуй нь:

	— Түргэн тусламж гэдэг чинь ёстой нэг хий хуй шиг хурдан юм байдаг байна даа хөөрхий. Би чамтай утсаар ярьж дуусаад, Оюухүүдээ шөл хийх санаатай байшинд ороод, дөнгөж мах авчрах хооронд л машин хүрээд ирсэн.

	Оюухүүгийн биеийг эмч үзэж байлаа. Тэгээд тэр эмч аваад явна гэж хэлээд шөл уулгаж амжсангүй аваад явлаа. Одоо ч юм болгон бэлэн зэлэн мөн ч сайхан юм даа гэж шагшин магтаж байв.

	Цэрэн:

	— Ах минь, хөдөө ч гэсэн мөдхөн тийм сайхан болно доо гэж хэлэв. Цэрэнгийн гурван настай хүү Сарангэрэл 7 хуруугаа өргөөд:

	— Аав аа, ээж ийм хоноод ирнэ гэсэн, ээж маамаа дүүг гаргаад ирэх гэж машинд суугаад дүү, дүү гээд явсан, ээж намайг үүнийг идээд аавтайгаа гэртээ сууж байгаарай. Битгий уйлаарай гэж хэлсэн, би уйлахгүй их сайн хүү, тийм ээ ааваа гэж шулганаад чихэр идэж дажгүй сууж байна.

	Цэрэн хүүгээ аваад эмнэлэг тийш явжээ. Хэдийгээр суудлын машинаар явж байгаа боловч, удаан юм шиг санагдаж байв. Төв эмнэлгийн том хашааны баруун хаалгаар ороод хоёр давхар урт цагаан байшинд оржээ. Хүлээх тасалгааны жижиг цонхоор шагайж харахад, гялалзсан шинэ цагаан хувцастай хүүхнүүд тал тал тийш яаралтай гүйцгээхээс өөр юу ч харагдахгүй. Оюухүү нь үзэгдэхгүй байна. Цэрэн хэсэг хүлээж зогсоод цахилгаан хонхны цэгийг дартал нэг хүүхэн гарч ирээд:

	— Та юу гээ вэ? гэж асуусанд Цэрэн:

	— Миний эхнэр хүүхдээ гаргахаар энд ирсэн юм сан. Юу болж байгаа бол? гэж асуусанд тэр хүүхэн:

	— Хэзээ ирсэн бэ? Нэр нь хэн гэдэг вэ? гэж асуусанд Цэрэн:

	— Өнөөдөр, тун саяхан ирсэн, нэр нь Оюухүү гэж хэлсэнд тэр хүүхэн:

	— Тун саяхан гурван хүүхэн ирж хэвтсэн, түүний нэг нь хүүхдээ гаргаж байна. Хоёр нь өвдөж байгаа, би асуугаад ирье. Та жаахан хүлээж байгаарай гэж хэлээд явснаа удсангүй буцаж ирээд:

	— Одоохондоо бага зэрэг дуншин өвдөж байна гэж хэлжээ. Цэрэн авч очсон печень чихэр зэрэг юмаа өгөөд буцжээ.

	Цэрэн тэр шөнө хоёр дахин эргэж очсонд хүүхэд гараагүй өвдөж л байгаа гэнэ. Уулзуулсангүй. Цэрэн байшингийн араар тойрч цонхоор шагайж харна. Нэг тасалгаанд гурван хүн хэвтэнэ. Оюухүү нь хамгийн баруун талын оронд хэвтэж байна.

	Цэрэн цонхыг аяархан тогшсонд Оюухүү, Цэрэнг хараад толгойгоо дохиж байв. Тэр шөнөө гарсангүй, маргааш нь болжээ. Бас л гарсангүй, оройн есөн цагийн үед эргэж очсон хүүхдүүд сандран буцаж ирээд:

	— Ах аа, эгчийн хүүхэд дөнгөж сая гарлаа. Та очооч! гэж хэлж иржээ.

	Цэрэн ухаан жолоогүй явсаар хүрч очжээ. Оюухүүгийн тэр тасалгааныхан, бөөн баяр хөөр болсон улс байцгаалаа. Ганц тэр тасалгаа ч биш, бүх төрөх тасгийнхан их баярласан улс шиг харагдаж байжээ. Цэрэн яараад урьдаар цонхоор шагайж харав. Оюухүү амарсан бололтой ор дээрээ хэвтээд Цэрэнг хараад инээмсэглэж байв. Нэг эх баригч хүүхэн эрээн хөнжилд боосон нялх хүүхдийг дээр өргөөд Цэрэн тийш харуулан инээмсэглэж байв.

	Түүнийг амаа ангалзан уйлах дээр нь эх баригч бүүвэйлэн хөдөлгөж аргацаав. Цэрэн дотогш орж их эмчтэй нь уулзав. Эмч:

	— Танай эхнэрээс тун сайхан эрүүл хүүхэд төрсөн. Хүндийн хэмжээ нь гурван кило хагас. Бүсгүй хүүхэд шүү. Эхийн бие нь гэмгүй, бага зэрэг халуунтай байгаа гэж хэлэхдээ хүүхдийг үргэлж эрүүл энх өсгөх сөн гэхээс, хоол нойроо мартсан тэр их эмчийн царай тун их баяртай байжээ.

	Цэрэн нарт дэлхийд сая нүдээ нээж, нүүрээ үзүүлсэн хөөрхөн амьтнаа үнсэхийг дотроо хүсэж уулзуулахыг гуйсанд, их сургуулийг саяхан төгсгөж ирсэн тэр монгол залуу их эмч эцэг хүний үрийгээ энхрийлэх нандин сэтгэлийг сайн мэдэж хүндэтгэх боловч, хүүхэд болгоныг эрүүл саруул өсгөе гэдэг ганц бодлого түүний бүх анхаарлыг татаж байгаа учраас татгалзсан янзтай:

	— Гайгүй шүү дээ, та их сайндаа л 7 хоног хүлээх болно. 7 хоносны хойно та охиноо тэврээд л үнсээд л байх болно. Одоо уулзсаны хэрэггүй гэж хэлжээ.

	Цэрэн буцаад гэр тийш явахдаа нэг их хүнд юм үүрч явснаа буулгасан юм шиг хөнгөн сайхан болоод бид одоо ам бүл дөрвүүл боллоо. Охиндоо хэн гэж нэр өгдөг юм билээ гэж бодсоор хурдан алхаж явжээ.

	1946 дугаар оны тэр нэгэн үдэш Цэрэнгийн амьдралын явдалд хамгийн тэмдэглэлтэй сайхан хэрэг болжээ.

	Цэрэн, долоо хоносны дараа өглөө эрт эхнэр охин хоёроо гэртээ авчрахаар төрөх тасаг тийш яаран очжээ. Тэр тасалгаанд ямар нэгэн айлчин гийчид мордуулах гэж байгаа юм шиг их хөл үймээн болцгоож байв. Долоохон хоног ч гэсэн их ижил дасал болсон, зөөлөн сайхан сэтгэлтэй эх баригч хүүхнүүд эх охин хоёрыг явуулах гэж, сэтгэл нь хөдөлж шуугилдан бужигнаж байлаа. Нэг хүүхэн Цэрэнгийн бэлтгэж аваачсан хүрэн торгон өлгийд тохой илүүхэн хэмжээтэй тэр жаал охиныг уйлуулан байж өлгийдөөд, хэд дахин үнсэж Цэрэнд шилжүүлэн өгөхдөө сэтгэл нь тун их хөдөлжээ. Цэрэн охиноо анх удаа тэврэн авч их хүсэлтэйгээр үнсжээ. Тэгээд Оюухүүг жолоочийн хажууд суулгаж, өөрөө охиноо тэвэрч арын суудалд суугаад явжээ. Эх баригчид ард хоцрохдоо:

	— Оюухүү чи охиноо сайхан ариун цэвэр, эрүүл энх өсгөөрэй! Эмчээс үргэлж зөвлөгөө авч байгаарай.

	Хүүхэд саатуулах газар заавал өгөөрэй! гэх зэрэг үг хэлж байгаа сонсогджээ.

	Явсаар байшиндаа хүрч ирэв. Цэрэнгийн ажлын газраас нөхөд нь ирж, мөн ах Зундуй нь хөдөөгийн хүн болохоор их ёсорхуу учир, шинэ гарсан тэр жаалыг анх гэртээ орж ирж байгаа юм гээд л, их сүрхий тохитой бэлтгэж угтав. Том ваарт айраг сөгнөж, ширээ дүүрэн зууш өрж, мөн тарган хонины ууц чанаж бэлтгэсэн байв. Охиныг эхлээд ах Зундуй нь авч үнсээд;

	— Миний дүү, хурдан том болж, ахындаа айлчлан очоорой! Тэгээд ахаасаа охин бяруу аваарай! гэж хэлээд өлгийний бүснээс нь хадаг уяв. Бусад нөхөд бүгдээрээ тойруулан үзэж дурсгалын зүйл өгч урт наслахыг ерөөв. Зарим нь их эрдэм ном сураарай! гэж хэлэв.

	— Охиндоо ямар нэр өгөх гэж бодож байна? гэж Оюухүүг асуухад Цэрэн хэсэг бодлого болсноо:

	— Туулын тунгалаг сайхан ус урт замаар аялан урсаж, алс хол хойд далайд хүрдэг шиг, миний охин энх сайхан энэ цагт төрж, бахтай жаргалтай урт замаар өсөн хөгжиж, далай жаргалын сайхан болгоныг эдлэх хувьтай төрсөн хүүхэд юм. Тийм учраас би охиндоо Тунгалаг гэж нэр өгье. «Тунгалаг» ямар вэ нөхөд өө? гэхэд хүмүүс бүгдээрээ:

	— Зүйтэй зүйтэй, ёстой нэг сайхан нэр байна гэцгээжээ. Оюухүү охиноо хөхүүлж дараа нь тусгай бэлдсэн жижиг цагаан ор дээр нойрсуулав. Тэгээд айраг, архи ууцгааж мах, бууз идэцгээжээ. Хүн болгон Тунгалагийг тавтай нойрсоход нь саад болохгүй юм сан гэж хоорондоо шивэр авир ярилцаж зөвхөн хутга сэрээний харшилдах анир, аягалж байгаа архины хол хол гэсэн чимээнээс өөр содон юм сонстохгүй байжээ.

	Хот газрын хүн хэдэн арван жил болсон ч тэр сууж байгаа хотынхоо өргөжин хөгжиж байгааг, ер санаанд орж ажиглан мэдэхгүй байсан мөртөө, харин хэдхэн сар хөдөө яваад ирэхэд өдий төдий таньж мэдэхгүй шинэ сайхан барилгууд нэмэгдсэн байдаг. Эцэг эх нь үргэлж хамт байгаа үр хүүхдээ хэрхэн торнин бойжиж байгааг огт анзаарахгүй байдаг юм. Охин Тунгалаг тэр нэгэн өдөр төрөх тасгаас гараад гэртээ анх ирж байсныг бодоход өнгөрсөн хэдэн сарын дотор тун амархан торниж одоо газар сайгүй мөлхөж байжээ. Цэрэн, Оюухүү хоёртой таньдаг нөхөд нь уулзахдаа:

	— Пээ! Энэ чинь яасан түргэн том болж байх юм бэ гэдэг байв.

	Тунгалаг аавыгаа хараад «аа, аа» гэж тэмүүлээд, ээжийгээ үзээд «ээ, ээ» гэж зүтгээд л ер барагтай бол уйлахгүй, их боргил хүүхэд юм. Тунгалагийг нийслэл Улаанбаатар хотын ногоон мод нь ганхаж, навч цэцэг нь дэлгэрч, усан оргил цацарсан их цэцэрлэгийн дунд тэврээд явж байсан ч тэр, энгийн нэг гадаа аваад явж байсан ч тэр үзсэн харсан хүн болгон л:

	— Хүүе! Энэ хөөрхөн амьтныг хараач та нар гэж өхөөрдөхөд Цэрэн, Оюухүү хоёр хүүхдэд энэрэнгүй хайртай монгол хүмүүсийн ариун сайхан сэтгэл, энэрэнгүй тааллыг хүндэтгэн хүлээдэг байв.

	Зуны сарын хурц нар Баянзүрх уулын дээгүүр цухуйв. Цэрэнгийн байшингийн үүдэнд суудлын машин зогсож, байшинд Цэрэн, Оюухүү хоёр юм хумаа сандран төхөөрч гүйцээд Цэрэн:

	— Оюухүү! Охиноо сэрээхээс биш, хүлээгээд мөд сэрэхгүй нь шиг байна. Эртхэн өглөөний сэрүүнд газар дөхөж, зуур хонохгүй хүрвэл зүгээр юм сан гэж хэлсэнд Оюухүү:

	— Нээрэн тийм, аймгийн төв хүртэл бас л зайтай шүү 12 цагийн үед Хадаасан хүрсэн байвал Цэцэрлэгт эртхэн орчихно доо гэж хэлээд, охиноо сэрээх гэж оролдов. Тэр их бөх бат унтжээ. Тэгээд том нүдээ нээж юу болов доо?! гэсэн янзтай гайхаж байв. Цэрэн:

	— Оюухүү чи цайгаар сүйд болдог шүү. Халуун савандаа цай хийж авсан уу? гэж асуугаад Оюухүүгийн авч явах юм хумыг гарган зөөж, машин дотор хийв. Тэгээд Оюухүү хоёр хүүхдийн хамт Архангай орж, ах дүүдээ очихоор байшингаас гарч машиндаа суужээ.

	Цэрэн, Сарангэрэл хүүгээ дээр өргөн үнсжээ. Бас охиноо хоёр гардан өргөж:

	— Аав нь хоёр сар болоод амралтаа аваад очно. Чи өвгөн аав, эмэг ээж, ах Зундуй дээрээ оч! Тэгээд чи их том болоод байж байгаарай! гэж түүнийг хэл мэддэг юм шиг хэлээд дахин дахин үнсээд эхэд нь өгөв. Тэгээд Оюухүү тийш харж, 

	— Чи хоёр хүүхдээ сайхан агаарт тун их явуулж, цагаан идээ сайн идүүлж байгаарай гэж захилаа. Тэгээд:

	— За сайн яваарай, сайн сууж байгаарай гэж хэлэлцээд хөдөлжээ. Оюухүү машинаас цухуйж:

	— Цэрэн ээ! Чи шалавхан амралтаа аваад бидний хойноос бушуухан очоорой! гэж хашхирав.

	Машин баруун замд ороод хурдлав. Цэрэн түүний хойноос гараа дохиод зогсож байжээ. Машин улам улам жижгэрсээр ногооны хөөнгө, зуны сарын өтгөн манан дунд ороод харагдахгүй болжээ. Цэрэн уртаар санаа алдаж «Хоёр сар болоод очиход миний хоёр хүүхэд аль хэр том болсон байх бол, ямар хөөрхөн болоод байх бол, намайг аль хэр санах бол?» гэх зэрэг элдвийг бодсоор явж байшиндаа оржээ.

	Арван есөн цагт 10 минут дутуу байна. Улаан, ногоон дээлтэй олон зуун хүн их жанжин Сүхбаатарын өргөн чөлөөнд тал бүрээс хэсэг хэсгээр цугларан ирцгээв.

	Тэгээд удаж түдсэнгүй төмөр хүрзний дуу хангинаж, шороо дамнасан, чулуу үүрсэн үй олны хөгжилтэй шуугиан өрнөв. Цэрэн тэдний дунд шороо дамнаад яаралтай алхаж явахдаа: «Бидний тэгшлэн засаж байгаа энэ сайхан талбараар, удахгүй миний хүү, охин хоёр улаан бүч зүүгээд үеийн олон хөөрхөн хүүхдүүдтэйгээ одоо тэр барьж байгаа олон давхар байшин тийш сургуульдаа очих гээд л, шулганаад гүйж явах байх даа. Би тэгэхэд охин, хүү хоёроо дөхүүлж өгөөд за миний хүү ингээд гүйгээд яв. Машинд дайруулав гэж хэлээд л, эргэн харсаар явж ажилдаа очих байх даа. Миний хүү охин хоёр ер нь тэгээд ямар мэргэжилтэй хүн болох бол? Нэртэй цуутай жүжигчин болоод л, одоо тэр зүүнтэй барьж байгаа театрын тайз дээр олны өмнө гайхуулж байх болов уу?! Эрдэмтэй номтой багш болоод л тэр баруунтаах дунд сургуулийн танхимд хойчийг залгамжлагч дүү нараа их юм сургах сан гээд л мэрийж хичээж байх болов уу?! Эмч доктор болоод л одоо барьж байгаа эмнэлгийн тэр шинэ байранд хүнийг урт удаан наслуулах юм сан гээд л чармайж байх болов уу?! За юу болно өөрөө мэдэг. Дуртай мэргэжлээ хөөх нь тэдний эрх. Бид тэдний юм болгоныг бэлтгэн өгч байна. Суух тохилог сайхан орон сууц, сурах хүмүүжих олон төрлийн сургуулийн өндөр гоёмсог барилгуудаас эхлэн жүжиг, кино үзэх цэцэрлэгт сайхан ордон хүртэл юм болгоныг бид төхөөрөн өгч байна. Тэр бол бүгд миний хүү охин хоёрын юм. Бүгд манай хойчийн багачуудын юм. Хүүхэд минь аль хэр том болж байгаа бол?! Тэд яваад хэд хонож байгаа билээ. Энэ шөнөтэй 51 хонож байгаа юм байна шүү. Өдийд оройн үнээ сааж байх ёстой. Оюухүү минь бүсгүйчүүдтэй үнээ саагаад л, Тунгалагийг өвгөн аав нь дээлд ороож тэврээд л, үнээн зэл дээр өхөөрдөн явж, аав нь тэр ирлээ гэж горьдоогоод л явж байгаа байх даа. Тунгалаг минь хөөрхөн гараараа үхэр бярууг заагаад л шулганаж байгаа байх даа. Намайг аль хэр санаж байгаа бол. Сарангэрэл мод бариад бяруу, тугалтай хөөцөлдөж яваа даа!» гэх гэрэг олон зүйлийг бодсоор нэг мэдэхэд ажлаа дуусгаж, хүмүүс гэр гэр тийшээ явцгаах болж бужигнаж байжээ.

	— Манай Цэрэн энэ өдрийн субботник дээр үүргээ 3 дахин илүү гүйцэтгэсэн гэж бүртгэгч хэлэв.

	— Нөхөд өө! Дараагийн субботникийн ажлыг номын сангийн барилга дээр хийнэ шүү гэж хэсгийн дарга нэг бүсгүй зарлаж байв.

	Цэрэн гэр тийшээ явахдаа жаргаж байгаа нарны туяанд шижир алт шиг шаргалтан байгаа уул, цэнхэртэн униартаж байгаа алсын уулыг харж «тэнд миний хоёр хүүхэд байгаа даа. Одоо чухам ямар янзтай байгаа бол, гэв гэнэтхэн хүрээд очвол яасан их сонин байх бол!» гэж бодсоор байшиндаа хүрч иржээ.

	Намрын бүрхэг тэнгэрт буцаж яваа тогоруу зэл татан шуугьж, «Хүүхдүүд минь! «Бид буцаж ирнэ. Мөдхөн дэлгэр зуны эх, тэнүүн сайхан хавар болно. Тэгээд бид бас л буцаад ирэх болно» гэх шиг үймэлдэн бужигнаж байжээ.

	Замын хажууд байгаа айлын гэрийн бүрээс, салхинд дэрвэлзэн хүлхгэнэж, тугал, бяруу мөөрч, салхи сэнгэнэж, өвсөн толгой халиуран ганхаж байх нь мөдхөн өвөл болно. Өвс хадлан аль хэр хадсан бэ? Хашаа хороогоо бэлтгэсэн үү? гэж асуусан шиг байв. Өөгүй сайхан замд явж байгаа, донсолгоогүй суудлын тэрэгний явдалд бүүвэйлэгдэн үүргэлж явсан Цэрэнг;

	— Цэрэн гуай! Танай ахын гэр тэр гурван хот айлын чухам алинд нь байгаа бол, энэ морьтой хүнээс асуух уу? гэсэн жолоочийн зөөлөн дуу сэрээчхэв. Хотоос гараад хагас өдөр, бүтэн шөнө зогсолтгүй явсандаа алжаан ядарсан Цэрэн нүдээ арчиж, их талын дунд цайран ярайж байгаа олон хонь мал, хотлон буусан дун цагаан гэрүүдийг ажиглан харав. Тэгээд баруун талдаа морины уяатай том цагаан гэр тийш зааж:

	— Тэр гэр адилхан юм байна. Ямар боловч тэндээс асууя! гэж хэлсэнд жолооч тэр айлын тийш хандав. Явсаар гэрийн үүд дээр очжээ.

	Дөрвөн дугуйтай жижиг модон тэргэнд дээлээр ороогоод суулгасан хөөрхөн хүүхэд сууж байжээ. Жолооч түүнийг хараад: 

	— Ёстой нэг шаазан хүн гэдэг чинь энэ мөн байна даа гэж боджээ.

	Цэрэн анхандаа охиноо таньсангүй, ахиулаад сайн хартал Тунгалаг нь мөн байжээ. Хоёр сарын дотор Тунгалаг танигдахын аргагүй их мариажиж, бөөрөнхий цагаан юм болжээ. Дүүгийнхээ тэргийг чирч явсан Сарангэрэл хонины хашааны завсраар ишиг хургатай тоглож байснаа, эцгээ хараад яах учраа олохгүй дэмий гайхаж байв. Цэрэн машинаас бууж, охиноо тэврэн авч, дээр өргөөд үнсжээ.

	Цэрэнг ирснээс хойш 10 гаран хоноод байтал нэг орой Тунгалаг гэв гэнэтхэн халуураад, хөхөө ч хөхөж чадахгүй болжээ.

	Хоттой адил эмч доктор ойр байхгүй. Цэрэнг хүргэж ирсэн машин аль эрт буцаад явсан байлаа. Цэрэн Оюухүү хоёр сандраад мориор охиноо аваад, сумын эмнэлгийг дайрч аймгийн төв тийш явжээ. Тэгээд аймгийн төв дээр ирж буугаад охиноо хөнжилд боож тэврээд эмнэлэг тийш сандран гүйжээ. Хаалга дээр нь очиход түгжээтэй байв. Хаалгыг тогштол жижүүр бололтой нэг авгай: 

	— Юун улс вэ? гэж асуусанд Цэрэн:

	— Бид нар энд нэг хүүхэд хэвтүүлэх гэж ирлээ гэж хэлсэнд нөгөө авгай:

	Эмчийн бичигтэй юү? гэж асуусанд Цэрэн:

	— Тийм ээ, сумын эмчээс бичиг авсан гэж хэлээд оржээ. Сувилагч нар бичгийг үзээд, зүүн талаасаа гурав дахь хойшоо харсан тасалгаанд оруулав.

	Тэр тасалгаанд хүүхдийн уйлах, амьсгаадах чимээ сонстож байна. Лаа асаагаад сувилагч, Тунгалагийн халууныг үзээд эм өгчээ. Тэгээд бумба тавих боллоо. Тунгалагийн алганы чинээ нуруу дээр хэдэн том шилэн бумба тавьсан нь хамаг биеийн арьсыг нь умайтал татаж байжээ. Бумба тавиулаад, мөн хоёр эм уусан боловч онцын засрах царайгүй харин амьсгаа нь улам ихдэж, бие нь цэл хүйтэн болж, царай нь хөхрөөд их муудаж эхлэв. Цэрэн, Оюухүү хоёр бүр их сандарч хоёр зэрэг:

	— Сувилагч минь, одоо яадаг билээ. Арга чарга юу байна. Улам муудаж байна! гэж хэлсэнд сувилагч:

	— Таривал зүгээр юм сан, эм цоожтой. Содном гэдэг хүүхэнд түлхүүр нь байдаг юм. Тэдний гэр энэ баруунтай банкны хашаанд байдаг юм сан. Явуулах хүн байхгүй одоо яадаг юм билээ гэсэнд Цэрэн:

	— Би яваад ирье гэж хэлээд гарч баруун тийш гүйжээ. Хүн ер нь энгийн цагт сэтгэл төвшин явахдаа, газрын хол ойрыг огт анзаарч мэддэггүй байдаг юм байна. Эмнэлгээс гараад банкны хашаа хүртэл хэчнээн их хол юм шиг санагдаж байв. Цэрэн жижиг гүүрний хажуугаар гутлаараа ус туулаад гарчээ.

	Тэгээд банкны хаалгыг хэчнээн нүдэвч хариу алга. Манаач нь унтсан бололтой. Удаж удаж сая нэг тайлж өгчээ. Бас нөгөөх Содном хүүхэн нь гэрийнхээ хаалгыг мөд тайлж өгдөггүй. Арай гэж нэг орсон хойно бас хэрэг бүтэхгүй царайтай. Содном хүүхэн нойртоо харамсаж, нүдээ нухалж эвшээгээд:

	— Одоо эм гаргаж өгөх нөхцөл алга! Яагаад тэр вэ, гэвэл их эмчийн зөвшөөрөлгүй хэнд ч гэсэн эм өгч болохгүй. Бас тэгээд шөнө орой болжээ гэж хэлээд буруу хараад хэвтлээ. Цэрэн бүр сандарч:

	— Нөхөр минь, тун аргагүй. Тусалж өгч үз. Миний амь гол шигээ хайрлаж явдаг ганц охин минь үхэх гэж байна гэж салахгүй шалгааж, дахин давтан гуйсанд Содном хүүхэн уурлаж:

	— Та нар чинь ер нь ямар зовлонтой улс байдаг юм бэ, хүний үг мэдэхгүй!гэж муухай хараал тавьсаар дуртай дургүй нэг юм босож маш удаан хувцаслав. Цэрэн түүнээс түрүүлэн гүйн гүйсээр хүрч иржээ.

	Охин улам муудаж, дөнгөж амьсгалтай байв. Сувилагч тарихад, Оюухүү нүдээ аньж байв. Тарьснаас хойш амьсгаа нь овоо уужирч, хөлс нь гараад, аманд нь саасан сүүг залгиж чаддаг болжээ. Цэрэн, Оюухүү хоёр ч овоо сэтгэл амарч, сувилагч хүүхэн ч бас баярлаж, 

	— Одоо дөнгөөд гурван цаг болбол их эмчтэй уулзаж чадна. Тэр болтол амьд авч байх юм сан гэж хэлж байв. Тасалгаанд лааны бүдэг гэрэл сүүмэлзэж, цонхны цаана өвгөрсөн улиасны навч сэрчигнэж, алсад нохой хуцаж байгаа тэр уйтгартай байдал нь цахилгаан дэн гялалзаж, өндөр байшингууд сүндэрлээд хөгжим машины дуу тасралтгүй хангинаж байдаг алс холын Улаанбаатар хот нь Цэрэн Оюухүү хоёрт мөрөөдөгджээ.

	Удалгүй үүр цайжээ. Охин ч овоо гайгүй янзтай, аав ээж хоёроо ээлжлэн харж, би та хоёрыгоо хэчнээн их зовоож байна даа гэсэн мэт өмгөнөн уйлах гэж байв. Цэрэн:

	— Оюухүү, охин маань гайгүй шиг байна. Би яваад гэртээ мартсан тамхи, чүдэнз хоёроо авчрах уу? гэж хэлээд гарч явжээ. Цэрэн буусан газраасаа тамхиа аваад бушуухан буцаж ирэв.

	Гэтэл охин дахин муудаж, царай нь улам цэл хөх болсон байжээ. Сувилагч дахин нэг тарьсан боловч арай хожимджээ. Тунгалаг аав тийшээ нэг том хараад, амьсгаагүй боллоо.

	Оюухүү охиноо яг тэврээд, яах ч учраа олохгүй, уйлаад хоцорлоо. Цэрэн чухам хаагуур яваад гарснаа бүү мэд, нэг мэдэх нь ээ их эмчийн үүд дээр гүйгээд хүрчихсэн байшингийн хаалгыг галзуу амьтан шиг хоёр гараараа балбаж, учиргүй чанга хашхиран дуудаж байна. Гуч хүрээгүй залуухан бүсгүй, дутуу хувцаслаад сандран гарч иржээ.

	Тэр их эмч бүсгүй олон таван үг ч хэлэлгүй, учрыг мэдэж сурсан заншлаараа Цэрэнг даган, охины байгаа тасалгаанд ирээд судсыг нь барьж үзээд:

	— Пээ та нар чинь яасан муухай улс вэ? Түрүүний хэлэхгүй даанч яав даа?! Бараг хожимдуулж орхиж! гэж хэлээд урьд тарьж байснаас өөр нэг эмээр тарьсанд амьсгаагүй байсан охины судас нь цохилон эхлэв. Тэгсээр удалгүй хөл нь бүлээцээд, бүх биеийн хөлс цутгажээ.

	— Тэгж байсаар нүдээ харж, дуугарч чадахгүй байсан хүүхэд аяархан уйлаад, хөхөө ч хөхжээ. Оюухүүгийн нүдийг бүрхсэн гашуудлын нулимс хатаж амжаагүй байтал баярын нулимс залган урслаа.

	Цэрэн ор танихгүй тэр их эмч хүүхнийг, хэний ч зөвшөөрөлгүй тэвэрч аваад үнсжээ.

	 

	Цэцэрлэг хот 

	1947 он


ХАР ИШИГ

	Сая гарсан хар ишиг босож тэнцэх гээд хөөрхөн шөмбөгөр хошуугаараа хүйтэн цас руу шурган унаж байлаа. Дагжин чичирч байгаа түүний биеийг ямар нэгэн зөөлхөн халуун юмаар энхрийлэн арчиж байх шиг санагдав. Хар ишиг зүтгэн оролдсоор байж арай гэж тэнцэж аваад унан тусан явсаар амттай сайхан уургаа анх удаа хөхөж үзэв.

	Мөнх хөх тэнгэр, мөнгөн цагаан цас, алтан шаргал нарны гэрэл туяанд гялбан байгаа хар ишиг зүүн хамар дээгүүр давж байгаа хонин сүргийн сүүлч, түүний хойноос муухай дуугаар хашхиран дагаж яваа шовгор хар юмыг гайхсан янзтай ажиглан харж байв. Эзэн минь, би хөөрхөн хар ишигтэйгээ энд байна шүү. Нааш ир гэж дуудаж байгаа юм шиг хар ямаа түүний хойноос харж чанга чанга майлсаар хоцорлоо.

	Сүргээсээ хаягдсан хар ямаа хөөрхий нялх ишгээ дагуулсаар хониныхоо хойноос явж гарлаа. Хар ямаа ишигнийхээ аясыг дагаж гэлдэрсээр явтал нар жаргаж бүрэнхий болов. Явган шуурга шуурч алсад өлсгөлөн чонын улих чимээ сонсогдов. Хар ямаа түргэн явахыг хэчнээн их хүсэвч нялх ишиг нь бээрч орхиод бүүр ч явж чадахаа болив. Гайхаш тасарсан хар ямаа ишигнийхээ дэргэд зогсоод дэмий майлж байлаа.

	Түүний чимээг сонссон хоточ халтар нохой гэрийнхээ баруун талын хамар дээр гарч хэвтээд боргоон хуцаж байгааг мэдсэн өвгөн Гомбо тэр зүг яаралтайгаар явж очвол халтар нохой нь сүүлээ хөдөлгөн эрхэлж, баруун талын жалга руу гүйж орлоо. Гомбо нохойны хойноос дагаж очвол, том жижиг хоёр хар юм бүртгэнэн харагдаж байлаа. «За байз энэ чинь юү байдаг бил ээ?!» гэж бодоод, явж очвол хар ямаа нь нялх ишгээ сахиад зогсож байв. Гомбо ишгийг авч үстэй дээлдээ өвөртлөөд гэр тийшээ явлаа. Хар ямаа дагаж майлсаар ирлээ. Гомбо энэ өдөр хонинд явсан хүү Цэрэндоржийг хонио муу хариулж гэж зэмлэв.

	Хар ишиг аргал зэргэлсэн галын захад чичрэн хэвтэж байснаа удсангүй үүргэлээд баахан унтав. Босож ирээд тулга тойрч тонгочин тоглов. Хар ишиг шөнө хонох тусам том болж улам дүрсгүй нь нэмэгдэв. Өдөрт гурван удаа боож өгдөг сайхан амттай ногоон өвсийг бусдаасаа түрүүлэн идэж дуусаад, буржгар үстэй чандган цагаан хургануудтай бужигналдан тоглож, тэднийг мөргөн хөөж айлгадаг боллоо. Түүгээр барахгүй урьд айлын шар нохойтой хүртэл хөөцөлдөн тоглодог болжээ.

	Хаврын нартай сайхан нэгэн өдөр хонь хариулж яваа хүү Сампил, Цогт хайрхны өвөрт бэлчээрлэн байгаа хонин сүргээ харахад эрээн хивс дээр эрдэнийн сувд асгасан юм шиг сонин сайхан харагдаж байгааг ажиглан хэвтсээр удалгүй унтжээ. Хонь ямаа яргуй хөөж тал тал тийш гүйж, эхээсээ төөрсөн ишиг, хургууд шуугин майлж ийш тийш гүйцгээж байлаа.

	«Надаас салж хамаагүй явж болдоггүй юм!» гэж хар ямааны сургамжлан захиж амжаагүй байсан хар ишиг, хааяа нэг яргуй таслан идэж байснаа өндөр хадыг дамжин тоглохыг хүсэж, тэр хад тийш эхээсээ салж гүйж очоод хад дээр дэвхрэн цовхчиж тоглон байтал хажуу талаас соотон чихтэй бор нохой мөлхсөөр ирж яваа харагдлаа. Хар ишиг «Нөгөөх миний тоглодог нохойтой яасан адилхан нохой юм дээ? Энэ бас надтай тоглох гэж ирж байгаа юм байна шүү» гэж бодоод, урдаас нь угтан гүйж очвол тэр нохой тоглосон ч үгүй харин ухасхийн үмхэж аваад, шилэн хүзүү дээрээ тавин явлаа.

	Хар ишиг дуугарч ч чадсангүй, тэр нохой хар ишгийг зуусаар явж хадны ёроолдох нүх дээрээ авчирлаа. Нүхний мухраас нүдэнд хүйтэн өрвөгөр хэдэн бэлтрэг гүйж ирээд, хар ишгийг тал талаас нь зулгаах нь зулгааж, хазах нь хазаж хонь ямаа барих сургууль хийв. Бэлтрэгүүдэд ноолуулсан хар ишиг дөнгөж нэг амьтай юм хэвтэж байлаа. Бэлтрэгийн эх хөгшин чоно нүхнийхээ ойрхон хонхорт хэвтээд харж байлаа.

	Самбуу хүү тарвага алах санаатай анч хар нохойгоо хөтлөөд, Цагаан чулуутын ар руу өнгийлөө. Нохой нь учиргүй тэмүүлэв. Тэр зүг нарийвчлан харвал том хадны ёроолд хэдэн жижигхэн юм бүртгэнэн үзэгдэв. Самбуу гайхаж доороо яг хөдлөхгүй хэвтлээ. Хар нохой гаслан гийнаж, ухас ухас зүтгэж байлаа.

	Самбуу нохойгоо тавиад хойноос нь дагаж гүйлээ.

	Хар нохой ч харайлгасаар бараг түүн дээр хүрлээ. Гэтэл цаад талын хонхроос нь бэлтрэгээ харж хэвтсэн гичий чоно босож, хар нохойтой барилцаж аваад ноцолдож гарлаа. Бэлтрэгүүд нүхэндээ гүйгээд гүйгээд орж орхилоо.

	Нэг харах нь аа хар нохой доор нь орсон байлаа. Самбуу хүү сандарч хашхирав. Чоно нүхэндээ орж орхилоо. Хар нохой нүхний ам дээрээс нэг жижигхэн хар юм зуусаар наашаа ирж явахдаа тоглож байлаа. Хар нохой дөнгөж голтой нэг хар ишгийг гамтайхан зуусаар эзэн дээрээ хүрч ирлээ. Хар ишиг Самбууг хараад аяархан майлж байлаа. Самбуу ишгийг тэвэрсээр гэртээ түргэн ирж, аавдаа чонын нүх олсноо хэлэв. Аав нь буугаа аваад нохойгоо дагуулж хоёулаа нөгөөх газраа ирвэл, хашир тэр чоно аль эрт ондоо газар нүүсэн байлаа.

	Хар нохой чоныг мөрдөж явсаар Цохиотын өврийн хаданд хүрч ирлээ. Гичий чоно мөн нэгэн хонхроос гараад ирлээ. Самбуугийн аав замаг буугаараа буудаж алаад өвчлөө.

	Хар нохой нүхэнд ороод долоон бэлтрэгийг цувруулан зууж гаргаж ирлээ, тэгэхдээ бүгдийн толгойг хага хазсан байлаа.

	Лувсан өвгөн хүү Самбуутайгаа долоон бэлтрэгийг өвчин ганзагалаад «Бид хоёр багийнхаа чоно алах бүртгэл дээр энэ жил 38 чоно алсан гэж тэмдэглүүлэх боллоо» гэж ярилцаад, гэртээ харилаа. Хар ишигний шарханд нь эм хийж эдгэрүүлээд даргай эвэртэй хөх ямаандаа, зүзүүлэн байж авхуулаад тэлээ болгов. Хөх ямаа нь хар ишгэндээ өөрийн хөх ишигтэй ялгаагүй хайртай болжээ.

	Хар ишиг нохойтой тоглохоо больж, ялангуяа бор шар өнгийн нохойг бүр ч үзэж чадахгүй болжээ.

	Манай энэ олон хар ямаа бол тэр хар ишигнээс үүссэн юм шүү хүү минь, гэж сайн малчин өвгөн Самбуу Хангай хайрхны өвөрт бэлчин байгаа хар голдуу олон ямаатай хонин тийш зааж, энэ зүйлийг ярьсан юм.

	 

	
НОМЫН САНГИЙН НОМ

	Бяцхан Төгсжаргал багачуудын зусланд очиж амрахаар маргааш явах болсондоо сэтгэл нь хачин их догдолж, «Олон шинэ танилуудтай болно. Хуучин найз нартайгаа уулзаж, хичээл сургуульдаа ямар дүнтэй суралцсанаа ярилцана» гэж санахаас зуслангийн тэндэх гоёмсог сайхан байгалийн үзмэр дотно танил байшингууд нүдэнд нь харагдах шиг болж байлаа. Тэнд үеийн олон нөхөдтэйгөө нэг сар хамт байж амран цэнгэж, тоглон наадна гэдэг чинь юутай сайхан бэ? Эцэг эхийн адил асрамжилдаг зуслангийн үйлчлэгч хүмүүс ялангуяа сайхан хоол хийдэг шигээ мөн сайхан дуулдаг тогооч авгай юу юунаас илүү дотно бодогдож байлаа.

	Төгсжаргал авч явах юм хумаа жин тан болгосон боловч нэгэн зүйл дутуу байлаа. Тэр нь чухам юу вэ гэвэл авч явах номууд нь байжээ. Аяныхаа хайрцгийг нээж, хувцас хунар, ариун цэврийн хэрэглэлээ хийгээд, үлдсэн зайд нь номуудаа хийхээр номын сангийнхаа шүүгээг онгойлготол ярайтал өрсөн номууд нь өмнөөс нь тосон харагдаж байна. Шилэн дээрээ нэртэй номууд нь ч яах вэ ямар ном болох нь таньж болохоор байж, тиймгүй номуудаа цөмийг нь гаргаж үзэхээс биш болохгүй бэрхшээлтэй байлаа. «Хэвлэх үйлдвэр ном болгоныг, ялангуяа зузаан номуудыг шилэн дээрээ нэртэй хавтаслаж баймаар юм даа» гэж бодоод, номоо нэг нэгээр нь гаргаж нэрийг нь үзэж эхлэв.

	Өнгөрсөн үдэш эцэг эхийн хуралд суугаад ирсэн эх нь Төгсжаргалыгаа энэ жил 3 дугаар ангийг онц дүнтэй төгсөж, 4 дүгээр ангид дэвшин суралцах болсонд нь баярлаад, хүүдээ бэлэг болгож өгсөн 4 дүгээр ангид үзэх сурах бичгүүдээс бусад энэ шүүгээнд байгаа ном болгоныг хоёроос доошгүй уншсан болохоор тэр номууд түүнд цөм дотно танил болсон байлаа. Номоо онгичиж байтал «Алтан гургалдай» гэдэг жижиг ном дайралдав.

	Түүний хуудаснуудыг санамсаргүй эргүүлтэл «Үүрийн туяа нэгдлийн номын сан» гэсэн гурвалжин тэмдэг дарсан нь тодхон харагдлаа.

	Төгсжаргал тэр номоо чанга атгачиж чулуун хөшөө шиг хөдлөхгүй зогсов. Түүнийг хоёр жилийн өмнө аавыгаа нэгдэлд ажилтай байх үед нэгдлийн дэргэдэх сургуулийн нэгдүгээр ангид суралцаж байхдаа номын сангаас авч үзэж байгаад, эргүүлж өгсөнгүй мартаж өнгөрсөн хэрэг байжээ.

	«Номын сангийн ном!» одоо яадаг билээ. Ийм муухай юм байх гэж хэмээн гэмшээд номын үнийг үзэв. Далан мөнгөний үнэтэй ном байлаа. Өнгөрсөн хоёр жил энэ номыг хэчнээн олон хүн унших ёстой байсан билээ гэж бодоод санаа алдав.

	Та нар улс олон нийтийнхээ ганц мөнгийг ч хайрладаг хүмүүс болон хүмүүжих ёстой гэж үргэлж сануулж байдаг эмэгтэй багш Сарантуяа нүдэнд нь харагдах шиг боллоо. Өөрийгөө бодохоос илүү нөхдийгөө хайрладаг байх хэрэгтэй гэж ээж нь үргэлж сануулдаг байжээ. Ноднин жил нэг хүн Төгсжаргалынд ирээд, аавтай нь элдвийг ярилцах зуураа

	— Ном хулгай хийхэд ямар ч хууль байхгүй гэхэд аав нь:

	— Тэр чинь юу гэсэн үг вэ? Ном бол арынхаа хуудас дээр заавал ямар нэгэн үнийн тоотой байдаг. Тэр бол уг номын үнэ нь юм. Тэгэхээр ном хулгай хийсэн хүн гэдэг нэгдүгээрт үнэ бүхий зүйлийг хулгайлж, хоёрдугаарт хүмүүсийн боловсролд хар саад учруулж байгаа гэмт хэрэг юм гэж хэлж байсан нь санагдав.

	— Би хэдийгээр хулгай хийгээгүй боловч мөн л адил төсөөтэй хэрэг хийжээ гэж бодохоос тэсэж сууж байж болшгүй болов.

	Тэгээд номоо барьсан чигээр явж цонхны дэргэд очиж хэсэг зогссоноо сандал дээр очиж лаг хийтэл суугаад, шанаагаа тулж, хүнд бодолд дарагдав. «За одоо яавал таарах вэ?!» гэж бодсоор л байлаа. «Үүрийн туяа нэгдэл» рүү шалавхан очиж түмэн буруугаа хүлээж номын сангийн энэ номыг нь өгөхөөс нааш сэтгэл ер яасан ч гэсэн амрахгүй. Тэгвэл маргааш зусланд явахыгаа яадаг бил ээ?! гэж бодов.

	Төгсжаргал энэ явдлаа аавдаа яасан ч гэсэн хэлж болохгүй гэж бодов. Аавдаа алдаагаа хэлэхэд нь сүйд болтол загнадаг байжээ. Харин ээж нь бол тийм биш, гэвч нуувал загнадаг байжээ. Бага байхдаа осолдоод нэг шаазан ваар хагалсныгаа аавдаа үнэнээр нь хэлсэн чинь зөндөө загнажээ. Тэгэхээр нь болдоггүй юм байх гэж бодоод, ээжээсээ нуусан чинь бүр сүйд болтол загнуулжээ. Түүнээс хойш юмыг ааваасаа нууж ээждээ бүгдийг нь ярьдаг болжээ. Тэгвэл одоо аавдаа юу гэж хэлэх вэ?

	«Үүрийн туяа» нэгдэлд ажилтай байдаг өвөг аав, эмэг ээж хоёртоо айлчлан очъё, зусланд очихыгоо дараагийн сард болгуулъя гэж хэлэхээр шийдэхдээ ааваасаа бусад хүмүүст ээждээ, багшдаа ялангуяа, нөхдөдөө хамаг үнэнээ хэлж сэтгэлдээ сэвгүй болохоос нааш санаа нь бас л амаршгүй санагдаж байлаа.

	Тэгээд ээжийнхээ ажлын газар очихоор явахдаа нөгөө номоо барьсан чигээр бараг гүйх шахам явж байлаа.

	«Үүрийн туяа» нэгдэл тийш хурдлан яваа ачааны машинд суусан арваад хүний дунд сууж яваа бяцхан Төгсжаргал зүй нь өнөөдөр зусланд очихоор явж байх байсан ажээ. Гэтэл тийм биш, нэгдэл рүү явж байна.

	Тэгж явахдаа зуслангийн тухай ч бодохгүй, аавдаа худал хэлж, ээж багш хоёртоо хамаг учраа үнэнээр нь ярьсныгаа ч санахгүй, замын хажууд чухам юу юу өнгөрч байгааг ч анзаарахгүй ганцхан нөгөө авч яваа номын сангийн номоо, түүний тухай хамаг буруугаа яаж хүлээвэл зохих тухай бодоод тэнгэрийн хаяа ширтэн явлаа.

	Хамт яваа хүмүүс:

	— Хүү минь, чи өвөг аав, эмэг ээж хоёртойгоо уулзахаар явж байна уу даа? гэхэд Төгсжаргал:

	— Тийм ээ! гэж хэлэхдээ хэл нь ер нугарч өгөхгүй шахам байлаа. Тэгж явсаар нэлээд болсны дараа нэгэн хүн «За нэгдэл маань харагдлаа» гэв. Хүмүүс өндөлзөв.

	— Бид санаснаас овоо эрт ирлээ шүү.

	— Зургаахан сар болоод ирэхэд яасан олон байшин нэмчихээ вэ?

	— Тэр чинь үнээний байр...

	— Тэр наагуур байгаа чинь шинээр нэмсэн ажилчдын байр.

	— Тэр зүүн талын том цагаан байшин юуных вэ?

	— Лувсан гуайнх хаана бол мэдэх үү? гэх зэргээр шуугилдав.

	Төгсжаргал бараг босох шахам өндийсөнд хүмүүс:

	Хүү минь, ойчно, суу суу! гэж ам амандаа хэлэв.

	Номын сангийн байшинг олж харах гэж чармайсан боловч танигдахаа больжээ.

	Төгсжаргалын өвөг аав, эмэг ээж хоёр нь баярлан угтаж, том болсныг нь гайхалдан үнсэж таалав.

	Төгсжаргал яаран байж дөнгөж унд уугаад номын санд очихоор гүйн гүйсээр үүд дээр нь хүрээд амьсгаагаа дарах гэж оролдсон боловч хүлээж чадсангүй хаалгыг нь тогшсонд номын сангийн эрхлэгч танил өвгөн Дугар гуайн паргиа бүдүүн дуу сонстохын оронд эмэгтэй хүн:

	— За ор! гэх нь дуулдав.

	Тасалгаанд орлоо. Өвгөн алга. Ор танихгүй нэг эмэгтэй эзэн хүний ёсоор бичгийн ширээний ард суугаад, ямар нэгэн зузаан ном уншиж байлаа.

	Төгсжаргал түүнтэй мэндлээд ширээний өмнө хэсэг дуугүй зогсов. Тэр эмэгтэй хариу мэндэлсэн боловч уншиж байгаа номдоо ухаангүй татагдсан бололтой салж ядан үргэлжлүүлэн уншсаар байснаа өгүүлбэр дууссан газар хуруугаараа дараад:

	— Хүү чи! Ном унших гэж яваа бол хэрэгтэй номоо захиалаад, тэр уншлагын тасалгаанд орно уу! гэсэнд Төгсжаргал:

	— Үгүй ээ! Би энэ номын санд ажиллаж байсан өвгөн Дугар гуайтай уулзах хэрэгтэй яваа юм сан гэсэнд эмэгтэй гайхсан бололтой хэсэг харж байснаа:

	— Тэр хүн одоо энд байхгүй гэсэнд Төгсжаргал:

	— Одоо хаа байгаа бол? Би яаралтай уулзах маш чухал хэрэгтэй яваа юм сан гэсэнд эмэгтэй:

	— Чи хамаатан нь юм уу? гэж асуув. Төгсжаргал:

	— Биш ээ, би зүгээр өөртэй нь уулзах л хэрэгтэй юм сан гэсэнд эмэгтэй:

	— Тэр хүн чинь нас бараад жил гаран болж байна гэсэнд Төгсжаргал хариу юу ч хэлж чадсангүй хэдэн давхар сонинд нандигнан боосон нөгөө «Алтан гургалдай» гэдэг номоо гаргаж өгөөд:

	— Энэ ном... би... танай... тэр хүн... гэж хэлээд өөр юу ч хэлэлгүй эргэж ч харалгүй шууд гараад явчихлаа.

	Номын сангийн эрхлэгч эмэгтэй юу ч асууж завдсангүй аль ч учрыг нь ололгүй номоо гартаа бариад дэмий гайхан хоцорлоо.

	Төгсжаргал сумын шуудангийн газраас урамгүйхэн алхаж явав.

	Энэ нь нэгдлийн төвд ирээд, энэ өдөр арван гурав дахь хоногоо өнгөрүүлж байгаа хэрэг ажээ. Шуудан ирэх болгонд л пионерын сонин ирэх л юм. Гэвч миний бичсэн зүйл яагаад ирдэггүй юм бол гэж цухалдан бодсоор явж байна. Эмэг ээж, өвөг аав хоёр нь ач хүүгээ аль болох сайхнаар л амруулахыг хичээдэг боловч тэр нь шуудан ирэхийн чимээгээр ухаан жолоогүй гүйж, өдөр болгон удтал юм бодон ганцаараа суудаг болсныг нь үзээд, өвгөн эмгэн хоёрын сэтгэл ихэд зовниж, янз янзаар оролдоод, ач хүүгээ тайтгаруулан авч чадсангүй байжээ.«Тэр шуудан гэдэг нь хүссэн юмыг нь аваад ирдэг болоосой!» гэдэг байжээ.

	Төгсжаргалыг явж байтал номын сангийн эрхлэгч эмэгтэй маш сандрангуй байдалтай даллан дуудаж байгаа харагдлаа. Төгсжаргал «Юу болоо юм бол?!» гэж бодсоор буцаж очлоо.

	— Дүү минь, чамд баярыг хүргэе. Тун сая радиогоор чиний бичсэн зүйлийг нэвтрүүлэв. Чи тун их сайхан бичсэн байна шүү.

	Түүнийг сонсоход манай номын сан, талийгаач өвгөн Дугар гуай цөм нүдэнд харагдах шиг хачин сайхан санагдлаа. Ялангуяа чиний ариун журамтайд чинь хязгааргүй их баярлав. Манай багачууд, цөм л ийм үнэнч байгаасай. Чамд баярлалаа! гэж хэлээд баяртайгаар гарыг нь барив.

	— Эгч ээ! Харин миний төлөө сэтгэл зовж байсан танд би их баярлалаа. Надад хүн баярлах юм алга гэж под хийтэл том хүн шиг хэлээд, өвөг аав эмэг ээж хоёр дээрээ очихоор жаргаж байгаа нарны туяа дор гүйх шахам явж байгаа Төгсжаргал ямар нэгэн хүнд юм үүрч явснаа хаяж орхисон шиг сэтгэл нь амарч, дотор нь онгойгоод, алсад байгаа аав ээж хоёроо санаж, хүслэн болсон багачуудын зуслангаа туйлгүй мөрөөдөж байгаагаа сая мэдлээ.

ХЭНИЙ БУРУУ ВЭ?

	Өвлийн богино өдөр өнгөрч, үдэш болсон цаг байлаа. Энэ орой аймгийн төвийн бараг айл болгон өр бишийн байдалтай, маш их хөл хөгжөөн болж:

	— За, миний хүү, ямар дүнтэй шалгагдаа вэ?

	— Энэ хагас жилийн шалгалтаар манай охин онц гарчээ гэх зэрэг нэг чанарын асуултыг олон янзаар ярилцаж байгаа сэтгэл нь хөдөлсөн эцэг эхчүүдийн яриа хөөрөө, баяр бахдал гэр байшин болгоноор өрнөж байна.

	Харин энэ үед ганцхан Сэрээнэн л урам зориггүй гэлдрэн явсаар байшингийнхаа хаалгаар орж ирэхэд эх Бямбаа угтан тосож:

	— За миний хүү, сургуульдаа ямар дүнтэй суралцаж вэ? гэсэнд хүү Сэрээнэн «танаас л болж, сул муу дүн авлаа» гэсэн янзтай эхийгээ хүйтэн байдлаар хялайж хараад, унтдаг тасалгаандаа орж цүнхтэй номоо пидхийтэл шидээд ор дээрээ гэдрэгээ харж, толгойгоо салаавчлан хэвтээд, ямар нэгэн зүйлийг бодож байгаа мэт байлаа.

	Эх Бямбаа бүр ч бачимдан цухалдаж, «Одоо ингээд 6 цаг болохоор аав нь ажлаасаа ирнэ. Түүний нүүрийг яаж хардаг билээ, юу гэж хэлдэг билээ би чинь!» гэж бодов.

	Хаалга дуугарлаа. Нөхөр нь орж ирэв. Банзар ажлаасаа яг 6 цагт тараад, гэртээ 20 минутын дараа тогтмол орж ирдэг байжээ. Тэгэхэд эхнэр нь үүднийхээ өрөөнд заавал түүнийг тосож эелдэг сайхан зан гарган, гутлыг нь шороог цэвэрлэж, дэлж зогсохоор нь дээлийг нь авч өгөхгүй бол сүйд болтол загнадаг байжээ.

	Энэ үдэш мөн л тэр ёсоороо гүйцэтгэж, гар угаах ус хийж өгөөд, алчуур авчрах зуураа:

	— Хүү минь, энэ хагас жилийн шалгалтаар сул дүнтэй гарч дээ! гэж айж зовсноос болоод, бараг шивнэх шахам чичирсэн дуугаар хэлсэнд:

	— Яагаад тэр вэ? Юу болж байгаа нь тэр бил ээ! гэж хашхичин маш их уурлаж, гараа ч арчилгүй хаалгаа хөлөөрөө өшиглөн онгойлгоод дотор өрөөндөө орлоо.

	Удалгүй гал тогооны тасалгаанаас сонгинын содон хурц үнэр ханхалж, жигнүүрээс бэлэн болсон буузыг уур савсуулан гаргаж ширээ дээр авчирч тавиад, эцэг хүү хоёрыг хоолоо ид гэж урилаа. Тэр хоёр дуртай дургүй ирж ширээ тойрон суугаад тамшаалан байж идэцгээв.

	Энэ үед Бямбаа, гал тогооны тасалгаанд тогоо шанага дуугарган, ямар нэгэн ажил хийж байлаа. Бямбаа ер нь эднийд ирээд 10 жил болж байгаа боловч энэ эцэг хүү хоёртой хамт нэг ширээнд суугаад хооллож байсан удаа нэг ч үгүй юм. Харин эдний үлдээсэн зүйлийг хүйтэн нойтон хамаагүй, босоо суугаа идсэн уусан болж өнгөрдөг байжээ.

	Банзар хоол идэх зуураа хүү Сэрээнэнтэй дотно халуунаар ярилцан, яагаад муу дүнтэй шалгагдсан тухай асууж байв. Хүү Сэрээнэн буузыг амтархан идэх зуураа:

	— Ер нь манай багш надад муу байдаг юм... Тэгээд ч сул дүн тавьж байхгүй юу. Түүнээс биш би уул нь сайн суралцсан юм л даа.

	— Танай тэр айхавтар багш чинь хэн гэдэг бил ээ? Аав нь маргааш захиралтай чинь ярилцаж, тэр айхавтар хүнийг чинь дахин тийм байдал гаргахгүй болтол нь хашраагаад өгье гэж занаж зүхэж байлаа.

	Хүү Сэрээнэн хоолоо идэж идэж цадсан бололтой, гарынхаа араар амныхаа тосыг арчаад;

	— Энэ ээжид бас их учир байна! гэсэнд Банзар нүдээ их болгон:

	— Энэ бас чамайг яагаад байна вэ? гэлээ. 

	Сэрээнэн аав тийшээ ойртож аяархан:

	— Өнгөрсөн долоо хоногт болсон эцэг эхийн хурал дээр намайг хичээлээ давтдаггүй, дандаа гадуур явж эрхэлж тоглодог. Ер нь миний үгэнд ордоггүй, гэж шүүмжилсэн. Бас таныг хүүхдийнхээ төлөө санаа тавьдаггүй, буруу эрхлүүлдэг, хичээлд нь тусалдаггүй. Бас юу юу гэнэ ээ дээ... их л олон юм ярьж байхыг нь би хаалганы завсраар сонссон юм гэсэнд гал тогооны тасалгаанд гүйж ороод:

	— Чи эцэг эхийн хурал дээр юу юу гэж донгоссон гэнэ ээ, хө! Тэр багш та хоёрт миний хуруун чинээ өнчин ганц хүүгийн дүнг дарах, бас шүүмжлэх, гүтгэх эрхийг хэн олгосон юм бэ? Чи одоо ингээд манайхаас зайл! Бушуухан арилаарай! Тэжээсэн бяруу тэрэг эвдэнэ гэдэг болж байна. Чи манай хоолыг 10 жил идээд, одоо цадаж гүйцсэн байна. Би ганц хүүгээ эрхлүүлж ч бай, үгүй ч бай та нарт ямар хамаа байсан юм бэ? Ямар та нарын хөрөнгөөр эрхлүүлж байгаа биш дээ. Би та хоёрыг бодвол улсад 20 гаруй жил зүтгэсэн хүн юм шүү... Тэгэхэд нэг нь шүүмжилж нөгөөх нь дүнг нь дарна гэнэ. Таарсан ч хоёр бол доо! За ямар ч гэсэн чи өнөө шөнийн дотор миний гэрээс зайлаарай! Бушуухан тонилоод өгөөрэй! Би чамд энэ үгийг эцсийн удаа хэлж байна гэдгийг үхэр биш юм бол чи санана биз! гэж хэлээд, унтдаг тасалгаандаа гүйх шахам ороод, хаалгаа тас няс хийтэл хаагаад түгжлээ.

	Бямбаа тогоо шанагаа цэвэрлэж гүйцээд, ширээний дэргэд ирж, шал дээгүүр бөндийлцөн хэвтэж байгаа буузыг түүж хогийн сав руу хийгээд ширээ дээр тохойлдон шанаагаа тулж суугаад, олон зүйлийг бодож эхлэв. Энэ өнгөрсөн 10 жилийн дотор болж өнгөрсөн бүх явдал нь нүднийх нь өмнүүр жирэлзэн өнгөрөх мэт санагдав.

	Хүн ер нь хүний зүрх сэтгэлийг ил гаргаж ирээд, үзэж мэддэг ч болоосой. Хэрэв тэгвэл миний зүрх сэтгэлийн чин үнэнч нь илрэх ёстой. Би Банзарт хэчнээн их үнэнч, хүү Сэрээнэнд ямар их хайртай байлаа даа. Тэгэхэд энэ хоёр намайг ийм хачин муухайгаар үзэж, хүний үнэргүй хөөж тууж байх гэж дээ!» гэж гомдохын ихээр гомдож, дахин дахин уртаар санаа алдав.

	Банзар бол Бямбаагийн авааль нөхөр нь юм байжээ. Бямбааг 23 настай байхад Банзарын анхны эхнэр нь нас барсны дараа Бямбаатай нийлсэн юм байжээ.

	Тэгэхэд Сэрээнэн дөнгөж 2 нас хүрээд байсан цаг юм. «Би ер нь энэ өнгөрсөн 10 жилийн дотор Банзарын өмнө ямар буруутай хэрэг хийсэн билээ» гэж Бямбаа өөрөөсөө бас асуух мэт бодлоо. «Би нөхөртөө ганц ч удаа хиртэй хувцас өмсүүлээгүй, хоолыг нь 30 минутаар ч гэсэн хожимдуулж үзээгүй, бас дургүй хоолыг нь нэг удаа ч идүүлээгүй. Орон сууцаа үргэлж цэвэр сайхан байлгадаг байсан. Би өөрөө бараг хувцасгүй, хуучин нойтон юмаар дөнгөөд цалинг нь буусан тухайд дандаа өөрт нь тохирох хувцас төхөөрч өгдөг байсан. Би энэ явдлаа өөрөө улсад хөдөлмөрлөөгүй ч гэсэн хөдөлмөрлөж байгаа хүнд тусалж байна гэж үздэг байсан. Гэвч би гэмээ мэдэхгүй байж ч болох юм. Нэг тольтой байж дахин толь худалдаж авахын хэрэг юу байх вэ? Нэг цагтай байж элдэв олон цаг хураахын хэрэг алга. Өмсөх юм байсаар байтал олон торгон дээл хийж далд хийгээд дэмий хадгалж байхын хэрэг юу байх билээ гэж маргадаг байсан минь үнэн... Гэвч Банзар миний тэр үгэнд орох нь байтугай харин улам цаашлуулсан юм шиг загнадаг шүү дээ. Тэр өөрийнхөө юу санасан болгоноор байгаа шүү дээ. Хожим нэг цагт ядрахад хүрвэл хоолноос өгч иднэ. Мөн хүүдээ хадгалж байгаа нь энэ гээд энэ дэлхийн элдэв эд хэрэглэхүүн, ер нь чадал нь гүйцвэл нүдэндээ үзсэн болгоныг хураах санаатай байдгийг нь би буруушаадаг нь үнэн билээ. Би бодвол одоо цагт, эцэг эхчүүд үр хүүхдэдээ эд хөрөнгө хураахын оронд эрдэм ном сургавал түүнээс илүү эд хөрөнгө байхгүй гэж миний зүтгэдэг байсан нь үнэн билээ. Энэ талаар л бид хоёрын сэтгэл нийлэхгүй байсан юм л даа. Гэвч би аргалсаар л 10 жил боллоо... Тэгвэл хүү Сэрээнэнгийн хувьд би ямар буруутай билээ. Надад ямар ч буруу байхгүй гэдгийг намайг тойрч байгаа олон түмэн л харж байна. Би энэ өнгөрсөн 10 жилийн дотор Сэрээнэнг ганц ч удаа алгадаагүй. Алгадах нь байтугай ширүүн ч дуугарч үзээгүй. Ширүүн дуугарах нь байтугай муухай харж ч байгаагүй шүү дээ. Харин аяган дахь хоол минь амттай байвал хүүдээ гэж үлдээдэг байсан. Сургуулиасаа тарах цагтаа ирэхгүй жаахан оройтвол шөнийг ч шөнө гэхгүй угтан авдаг байсан. Ер нь хүйтэнд хөрчих вий, халуунд халчих вий гэж үргэлж хайрладаг байсан биш үү? Ёстой хуучны үгээр хэлэхэд алган дээрээ тавивал хагарах болов уу? Амандаа үмхвэл хайлах болов уу. Ширүүн салхи ч битгий үлээгээсэй! гэж боддог байсан шүү дээ. Гэтэл энэ хоёр намайг үргэлж нүд үзүүрлэж байх юм. Намайг олон ч удаа хөөж туусан шүү дээ. Энэ удаагийн хөөлт бол эцсийн хөөлт гэнэ. Би одоо явахаас өөр зам алга!» гэж шийдээд, хүүгийн тасалгаанд нүднийхээ нулимсыг асгаруулан ороод, амгалангаар унтаж байгаа Сэрээнэнг харж удаанаар зогсоод, дэргэд нь очиж аяархан үнслээ.

	Хүүгийн нүүрэн дээр эхийн халуун сэтгэлийн нулимс бөмбөрөн дуслаа.

	— За баяртай, миний хүү том болоод ээжийгээ дурсаж яваарай! гэж уруулаа өмөлзүүлэн шивнээд, эргэж ч харалгүй тэр тасалгаанаас шууд гарч одлоо.

	Тэндээс явсаар галынхаа тасалгаанд орж 10 жил ижил дасал болсон гэрээсээ эцсийн удаа явахын өмнө чухам юу юу бодсоноо өөрөө ч сайн мэдэхгүй, тэгээд шууд явсаар гадаа гарлаа. Гадаа цасан шуурга нүдгүй шуурч, хашаа шивээ догшин салхинд гаслах мэт исгэрэн дуугарч байлаа.

	«Би 10 жилийн турш минийх, манайх гэж суусан орон гэрээсээ бүрмөсөн хөөгдөөд явахдаа заавал ийм харанхуй шуургатай цагт явдаг байжээ. За нэгэнт хөөгдөөд явж байгаа хүнд ямар ч байсан ялгаа юу байх билээ. Харин одоо ингэхэд би чинь хэнийд очдог билээ. Хаашаагаа явдаг бил ээ?!» гэж эргэлзэн гайхав. Тэгэхээс тэх гэсэн юм шиг шуурга улам ширүүслээ.

	«Зарим нэгэн огцом тэнэг бодлоготой хүмүүс шиг яасан ч амиа хорлохгүй. Би бол гэрэлт сайхан үед амьдарч яваа бүсгүй юм. Миний өмнө амьдралын зам байх ёстой. Тэр замыг, үйлдвэрийн ажилчин эмэгтэй Эрдэнэчимэг хэлж өгнө. Тэр бол ном уншдаг, юм мэддэг хүн байгаа юм. Надад заавал туслах ёстой. Би ямар боловч тэднийд очиж, түүнд хамаг явдлаа ярьж өгье!» гэж шийдээд толгойныхоо зузаан ноосон алчуурыг засаж, зөвхөн нүд хамар хоёроо цухуйлган ороогоод, шуурга сөрөн, Эрдэнэчимэгийн гэрт очихоор явлаа.

	Хөөрхий энэ бүсгүйг ингээд ширүүн шуурга дундуур явж байгаа шөнийн чухам энэ цаг минутад... сургуулийн нэгэн тасалгаанд намын үүрийн хурал боллоо. Хадхүүгийн тухай санал шүүмжлэл нэлээд гарав. Хурлын тэргүүлэгч:

	— За одоо ярих хүн алга уу? гээд хуралдагсдыг тойруулан харав. Намд орлогчоор элбэх гэж хэлэлцүүлж байгаа залуу багш Хадхүү юу гэж шийдвэрлэх бол гэхээс зүрх нь догдлон хүмүүсийг анхааран харлаа.

	— Ярих хүн алга бол одоо ингээд таслах шив дээ. Нөхөр Хадхүүг намын орлогч гишүүнээр элсүүлье гэсэн нөхөд гараа өргөнө үү? гэлээ.

	Хадхүү шил рүү хараад, хурлын тэргүүлэгчдийн тоолж байгааг амьсгаа даран чагнав. Нэг, хоёр... долоо, найм, ес, арав,...арван зургаа! За болно. Одоо авахгүй гэсэн нөхөд гараа өргөнө үү? гээд нэг хоёр... тав зургаа за болно. Авах гэсэн нь хүчинтэй боллоо! гэв. Хуралдагсад тогтоолын төлөвлөгөөг сонсож батлав.

	Хадхүү гэртээ харих замдаа «Хадхүү өөрийн удирдсан анги дээр сайн ажиллаж байгаа боловч бас л дутагдал байна» гэж саяын хурал дээр гарсан шүүмжлэлийг санаж явлаа.

	Ялангуяа намд 20 гаруй жил болсон гишүүн өвгөн багш Жүрмэдийн хэлсэн үг юу юунаас ч илүү тодхон бодогдож эхлэв.

	«Нөхөр Хадхүү бол залуу багш юм. Энэ хүн туршлага багадаж байгаа дээрээс эдний ангийн нэг хүүхэд сурлага муутай байна. Нөхөр Хадхүү хүүхдийн эцэг эхтэй ажиллах ажлын талаар муу анхаарсан байна. Тэр Сэрээнэн гэдэг хүүхдийн эцэг Банзар бол яах аргагүй манай нийгмийн сүүл баригч этгээдийн нэг мөн юм. Би үүний урьд нэгэн амралтын өдөр сурагчдын гэрээр явж, ухуулга хийхдээ тэднийд орсон билээ. Тэгээд тэдний байдалтай товч танилцсан юм. Нөхөр Банзар бол гэртээ номын сан байхгүй, зөвхөн дугуйланд үзэх хэдэн ном ёс болгон тавьсныгаа ч гүйцэд уншаагүй байсан. Тэр хүн гэргийгээ, ялангуяа хүүхдээ огт анхаардаггүй хүн байна билээ. Нөхөр Банзар ямар шинэ кино ирж байна. Ямар шинэ ном гарч байна гэхийн оронд дэлгүүрт ямар сонин бараа гарч байна вэ? гэж асууж сураглаж суудаг шунахай хүн юм. Мөн хүүхдээ ч гэсэн тиймшүү байдлаар хүмүүжүүлж байгаа нь харамсалтай байна. Сургуулийн захиргаанаас тогтоосон нэгэн хэв янзын хувцсыг хүүхдэдээ хийж өгөхийн оронд торгон дээл хийж өгч баярхаж байдаг. Сурах бичгүүдийг нь гүйцээж өгөөгүй мөртөө, өдөр болгон чихэр өгч эрхлүүлдэг. Эцэг эхийн хуралд нэг ч ирдэггүй. Ер нь сургуулийн босгоор ганц ч удаа алхаж үзээгүй, тэр ч байтугай хүүхдийнхээ ангийн багшийг танихгүй байсан. Тийм л нөхөр юм даа. Хүүхдээ машины араас зүүгдэн явж байхыг хараад болиулахын оронд харин улам хөгжөөн “хэ хэ!” гэж инээгээд жолооч нарын болгоомжгүйг гайхан зэмлэж суудаг жишээтэй хүн юм. Ер нь ганц Банзар ч биш тийм хачин хүн цөөн биш байна гэдгийг ганц Хадхүү ч биш, манай бүх багш нар ялангуяа залуу багш нар анхаарч үзэх ёстой байна.

	Ер нь манай багш нар бол зөвхөн сургуулийн багш нар биш ард олны багш гэдгээ хэзээ ч гэсэн мартаж болохгүй!» гэсэн билээ.

	Амьдралдаа шинэ зам олохоор Эрдэнэчимэгийн гэр тийш яаралтай явж байгаа хөөрхий бүсгүй Бямбаа, мөн энэ үед дулаан хөнжилдөө тухтайхан нойрсож байгаа эцэг хүү хоёр эдгээрийн чухам хэнд нь гол хэргийн буруу байгааг тайлбарлан нурших хэрэг байна уу?

	
АЧ ХҮҮГЭЭСЭЭ НЭГ ДҮҮ ӨВӨГ ЭЦЭГ

	Эгц урагш харсан налгар энгэр дээр байгаа сумын төв цасанд хучигдсан боловч бараантан харагдаж байна. Ойртон очвол төвийг тойрон шавааралдан буусан гэрүүдийн тооноор гэрэл улалзаж, аргалын утаа ханхлан, радио хангинаж, өндөр шонд татсан төмөр утас жингэнэн дуугарч байна.

	Баруун хойд талын хэсэг гэрийн дунд байгаа жижгэвтэр нэг гэрээс бүр ч их гэрэл гэгээ гарч байна. Тэр гэрт өвгөн Ганжуур, ач хүү Гансүхийнхээ хамт суудаг аж.

	Өвгөн Ганжуур сүүлийн жилүүдэд өвөл болохын хамт хөдөө гэр малаасаа тасран, нэг жижиг гэр бариад сумын сургуульд сурдаг ач хүүтэй цуг сууж өвөлждөг болсон юм байжээ. Энэ өдөр пүрэв гараг байсан тул пионерын ажил явагдаад Ганжуур, Гансүх хоёр хоолоо ердийнхөөс арай орой идлээ. Гансүх хоолоо идсэний дараа аяга саваа элбэлцэн угааж цэвэрлээд, ширээнийхээ дэргэд суугаад хичээлээ үзэж эхлэв. Тэгээд нэлээд удсаны дараа эргэж хартал өвөг аав нь гэртээ яг тохирсон жижиг тулгандаа эвтэйхэн зэргэлсэн аргалын дүрэлзэн ноцож байгааг ширтэн харж, ямар нэг зүйлийг бодож байгаа бололтой байв.

	Гансүх нэг юм хэлэх гэснээ өвөг аавынхаа бодож байгаа бодлыг тасалдуулахаа больё гэсэн бололтой, юу ч хэлсэнгүй хичээлээ үргэлжлүүлэн хийв. Энэ үед Ганжуур гуай нээрэн ч олон зүйл бодож байлаа. Ганжуур анх гурван жилийн өмнө сумын төвд ач хүүгийнхээ хамт нүүж ирж байснаасаа эхлэн энэ орой пионерын ажилд уригдан очсоноо хүртэл, энэ завсар болж өнгөрсөн бүх явдлыг эргэж санав. Өнгөрсөн явдлууд түүний нүдний өмнүүр жирэлзэн өнгөрөх мэт бодогдож байлаа.

	Энэ үдшийн болсон явдал түүний дал гаруй насанд үзэж өнгөрүүлсэн бүх зүйлийн дотроос хамгийн гайхамшигтай сайхан, хамгийн баясгалантай гэрэлт үе нь шиг санагдав.

	Ганжуур урьд нь бодохдоо хоёр зуугаад малтай хүү бэр хоёр нь мал сүргээ маллан байхад ер алзахгүй, тов хийгээд байх тул өөрөө өндөр настай болсон учир өвөлд нь сумын төвд дулаан өвөлжиж байхын дээр Гансүхийгээ сургуульд суралцахад нь тусалж хоол цайг нь базаан өгч байх гэж бодсон юм байжээ. Тэгж өөрөө хоёр өвлийг сумын төвд сууж өнгөрөөжээ.

	Гансүх одоо дөрөвдүгээр ангид суралцаж байна. Тэр бол нэг, хоёр, гуравдугаар ангийг онц сайн дүнтэй төгссөн хүүхэд юм. Гансүх ноднин жил гуравдугаар ангид сурч байхдаа пионер болоод, пионер болсны улмаас хийх оролдох зүйл нь нэмэгдэн ихдэж, зав чөлөө муутай болсон авч өвөг эцэгтээ сонин хачин үлгэр түүх уншиж өгдөг болсон төдийгүй «Зүүд ямар учиртай юм бэ?» «Чөтгөр гэж байхгүй» «Нар, сар хиртэхийн учир» «Нас уртасгах тухай» гэх зэрэг шинжлэх ухааны зүйлийг хүртэл тайлбарлан өгч байжээ. Тэгэхэд нь Ганжуур шинжлэх ухааны тэр зүйлүүдийг сайн итгэхгүй.

	— Хүү минь, өвөг аавдаа үлгэр л уншиж өгч бай! гэхэд нь бяцхан Гансүх:

	— Өвөг аав аа! Би танд үлгэр ч ярьж өгнө. Бас бусад зүйлийг ч ярьж өгнө гэхэд нь Ганжуур:

	— Бусад зүйл ч хэрэггүй гэдэг байжээ. Тэгэхэд нь Гансүх:

	— Та бусад зүйлийг заавал мэдэж авах ёстой. Энэ бол над пионерын байгууллагын даалгасан зүйл мөн гэхэд нь Ганжуур:

	— За хүү минь, хэрэв тийм л учиртай юм бол яая гэх вэ. Урьд гарсан чихнээс хойно ургасан эвэр урт гэдэг үг байдаг юм даа. Би чиний үгийг дагаж тэр зүйлийг чинь гүйцээхээс биш дээ гэж хэлээд, үлгэрээс бусад зүйлийг ярихад нь эвшээлгэж суугаад сонсдог байжээ.

	Гансүх энэ байдлыг үзээд ер нь ийм шүү байдалтайгаар хол явж чадахгүй нь гэдгийгээ мэдээд, элдэв арга хэрэглэсэн боловч өвөг аав нь улс төр, шинжлэх ухааны зүйлд арвитай сонирхолтой болж өгсөнгүй. Тэгэхээр нь пионерынхоо байгууллагад хүсэлт оруулаад эцэг эхчүүдийг урьж ирүүлсэн пионерын хурал дээр Гансүх өвөг аавдаа өөрийнхөө үзэж өнгөрүүлсэн, нэг хоёрдугаар ангийн хичээлийг гэрээрээ зааж сургана гэж илэрхийлэлт гаргажээ.

	Тэр хурал дээр өвөг аав нь олны өмнө ач хүүгийнхээ амласныг зөрчиж чадсангүй, аргагүй болж ач хүүгээрээ хичээл заалгана гэж ам өгчээ.

	Тэгээд маргаашаас нь эхлэн Гансүх нэг, хоёрдугаар ангид үзэж өнгөрсөн хичээлээ эхнээс нь аваад багшийнхаа заасан дэс дугаараар зааж эхэлжээ.

	Эхний үед Ганжуур гуай залхуу нь хүрэх юм уу, хичээл нь хүндрээд ирэхээр;

	— За хүү минь, ажлаа бодъё доо. Хөгшин азарга жороо сурдаггүй юм гэдэг үг бий гэдэг байжээ. Үгүй бол, 

	— Ийм өндөр настай болсон хүн ном эрдэм сураад юу гийгүүлэх вэ? гэдэг байжээ. Үгүй бол:

	— Бие тэнхээ муу байна, ийм ч ажилтай, тийм ч явдалтай гэх зэргээр шалтгаан тоочдог байжээ.

	Гансүхийн хичээл заах ажил дээр энэ мэт саад дайралдаж, ер нь болимоор санагдах үе олонтоо тохиолдож байсан боловч уг зүйлээ больсонгүй, махран зүтгэсээр оролдлого гаргаж байв. Ноднин жил нэг, хоёрдугаар ангид үзэх хичээлийг нэгмөсөн үзэж өнгөрчээ. Тэгээд жилийн эцэс болоход Гансүх өөрөө нэг, хоёрдугаар ангид яаж шалгагдаж байсан шиг тэр байдлаараа өвөг аавыгаа шалгажээ.

	Шалгалтаар өвөг аав нь дөнгөн данган дунд дүнтэй шалгагдсан боловч энэ жил харин гуравдугаар ангид үзэх хичээлийг шамдан үзэж түүндээ сайн суралцаж байгаа учир, урам зориг орж, хүүгээрээ хичээл заалгаж байгаа юм.

	Гансүхийн сүүлийн арга тун зөв болжээ.

	Ер аливаа эрдмийг эхнээс нь эхлэн бага багаар мэдүүлсээр цаашилдаг ёстой байжээ. Юмыг дэс дараатай үзэх ёстой юм гэдгийг сүүлд ухаарчээ.

	Энэ орой пионерын цуглаан дээр Ганжуур гуайг урьж, ардын хувьсгалын өмнөх үед яаж амьдарч байсныг нь яриулаад, одоо гуравдугаар ангийн хичээлийг онц чармайлттай үзэж байгаад нь талархан хүндэт пионер болгожээ.

	Одоо тэгээд Ганжуурын нүдэнд энэ үдшийн тэр цуглааныхан, үелэн жагссан хөөрхөн олон пионер хүүхэд харагдах шиг, Ганжуурт галстук зүүж өгсөн пионерын удирдагч тодхон үзэгдсээр байх шиг, чихэнд нь бүрээ бөмбөрийн дуу нижигнэн хангинаж, «Ленин Сүхбаатар нарын үйл хэргийн төлөө хэзээд бэлхэн!» гэж олон хүүхэд нэгэн зэрэг сүртэй чангаар хэлж байсан нь сонсогдсоор байх шиг болоод удаан дуугүй сууснаа хүзүү дэх галстукаа хүндэтгэн хайрлан байгаа янзтай аятайхан барьж үзээд:

	— За ийм байжээ, би одоо пионер боллоо! гэж ам нээсэнд ач хүү нь өвөг эцэг тийшээ баясгалантай ширтээд;

	— Тэглээ, та одоо харин улам л онц суралцалгүй болохгүй шүү дээ! гэсэнд өвөг аавынх нь сэтгэл ихэд хөдөлсөн бололтой, уруул нь чичирсхийгээд;

	— Амьд явсан хүн гэдэг тун их юм үзэх юм даа. Би урьд Богдын хүрээ орж үзээд маш их хол явж, сүрхий их юм үзсэн шиг санаж байж билээ. Тэгэхэд одоо би бол ном сэтгүүл дээрээс тун их юм үзэж мэдэж байх болжээ.

	Манай энэ дэлхий гэдэг чинь хэчнээн их уудам арвин юм бэ! Олон олон сайхан хот сүндэрлэн, элдэв хэл үндэсний ах дүү түмэн иргэд найртай ёсоор аж төрөхийг хүсэн эрмэлзэж байгаа нь харагдах шиг, гадаад их их далай цэлэлзэн үзэгдэх шиг байдаг болжээ.

	Одоо бол ном миний өмнө дэлхийг дэлгэн үзүүлж байна. Би одоо ёстой их юмыг үзэж нүд тайлж байна гэж хэлээд ханын толгой харж суулаа.

	Энэ үед Гансүхийн сэтгэлд өвөг аавынх нь нүүрэнд гүн атираа сууж, үс нь бууралтсан боловч түүний сэтгэл зүрх улам залуужсан шиг санагдаж байлаа.

	Ганжуур гуай хэсэг дуугүй байснаа;

	— Би энэ жилийнхээ хичээлд онц сайн суралцана. Үгүй, хүү минь, ингэхэд одоо би чамаасаа насаар нэг дүү болж байна шүү. Чамайг их сургуульд орсон жил би, наян насан дээрээ аравдугаар анги төгсгөж байх нь байна. За хүү минь, үг олдож, үхэр холдоно гэдэг болж байна. Багш аа! Хичээлээ хийе гэж хэлээд хананд өлгөөтэй байгаа жижиг цүнхээ уудлан, хичээлийнхээ хэрэгслийг авч ширээнийхээ дэргэд баясгалантай суулаа.

	Ач хүү нь ч өвөг аавдаа хичээлийг нь заахаар суудлаасаа бослоо.

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)

